Grb_nik CRNA GORA

SKUPŠTINA OPŠTINE NIKŠIĆ

Broj:01-030-422/1

Nikšić, 23.01.2024. godine

Z A P I S N I K

Sa osamnaeste sjednice Skupštine opštine Nikšić, održane 27. i 28.12.2023. godine.

Sjednica je održana u sali 1 Skupštine opštine Nikšić i počela je sa radom u 10.20 časova.

Sjednicu je otvorio predsjednik Skupštine opštine Nikšić, Nemanja Vuković.

Prije prelaska na rad izvršeno je potvrđivanje mandata odborniku Filipu Raduloviću.

Predsjednik Skupštine podsjetio jej da je mr Momo Koprivica podnio ostavku na mjesto odbornika u Skupštini opštine Nikšić, saglasno članu 101 stav 1 tačka 1 Zakona o izboru odbornika i poslanika. Konstatovao je da je podnošenjem Izvještaja Opštinske izborne komisije o popuni upražnjenog odborničkog mjesta u Skupštini opštine Nikšić, broj 372 od 12.12.2023. godine mr Momu Koprivici, prestao mandat odbornika, prije isteka vremena na koje je izabran i potvrđen mandat odborniku Filipu Raduloviću sa izborne liste MR MOMO KOPRIVICA-MIR JE NAŠA NACIJA-DEMOKRATE – NE DAMO NIKŠIĆ – DEMOS – PARTIJA PENZIONERA, INVALIDA I RESTITUCIJE-PLENUM 083-ZAOKRUŽI SLOBODU.

Na osnovu evidencione liste, predsjednik Skupštine je konstatovao da, na početku sjednice, prisustvuje 27 odbornika i da postoji kvorum za rad i punovažno odlučivanje.

Sjednici su prisustvovali odbornici: Rajko Albijanić, mr Aleksandra Vujović, Draško Mijušković, Anđela Mijanović, mr Marko Burić, Tamara Ćalasan, Ivan Zečević, dr Mirko Varajić, Nemanja Vuković, Nikola Vukotić, Zoran Vukićević, Momčilo Manojlović, Anica Đurović, Rajko Perović, Filip Radulović, Milivoje Zarubica, Dragoljub Ilić, Milutin Jovanović, Nikola Goranović, Jadranka Koprivica, Vesna Miljanić, Stevan Kilibarda, Ksenija Milović, mr Boris Muratović, dr Nada Krivokapić, dr Aleksandar Mrvošević, Tatjana Knežević Perišić, Svetlana Lučić, Slobodanka Roganović, Arsenije Lalatović, Aleksa Kankaraš, Kristina Šćepanović i Miodrag Dragan Nikolić.

Sjednici nijesu prisustvovali odbornici: Sonja Milatović, Nikola Zirojević, Miodrag Davidović, dr Dejan Perović, Jelena Marković, doc. dr Jasmina Nikčević i mr Anđela Vojinović.

Odustvo sa sjednice najavio je odbornik Momčilo Mićunović.

Pored odbornika, sjednici su prisustvovali: predsjednik Opštine Marko Kovačević, potpredsjednici Opštine Zoran Tomić i Mitar Goranović, izvršni direktor DOO „Vodovod i kanalizacija“ Željko Cicmil, izvršni direktor DOO „Komunalno preduzeće“ Mileta Milatović, izvršni direktorDOO „Autobuska stanica“RatkoKrivokapić, izvršna direktorica DOO „Parking servis“ Nikšić Sanja Antović, direktor Turističke organizacije opštine Nikšić Mitar Barać, direktor JP Sportski centar Boško Drašković, direktor JU Nikšićko pozorište Radinko Krulanović, direktor JU „Zahumlje“ Miodrag Čizmović, direktorica JU Muzeji i galerije Vesna Todorović, direktorica JU Narodna biblioteka „Njegoš“ Bojana Obradović, direktor JU Dnevni centar za djecu sa smetnjama u razvoju i osobe sa invaliditetom Radovan Dragnić, starješine organa lokalne uprave i predstavnici medija.

Po pozivu, nije bilo nevladinih organizacija prijavljenih za učešće na sjednici Skupštine, putem instituta „slobodna stolica“.

Saglasno članu 68 Poslovnika o radu Skupštine opštine Nikšić, predsjednik Skupštine dao je na izjašnjenje Zapisnik sa sedamnaeste sjednice Skupštine opštine Nikšić, održane 24.11.2023. godine.

Skupština je sa 27 glasova "za", bez glasova "protiv" i bez "uzdržanih" glasova, usvojila

Z a p i s n i k

sedamnaeste sjednice Skupštine opštine Nikšić, održane

24.11.2023. godine, bez primjedbi

Predsjednik Skupštine je dao potrebna objašnjenja o predloženom dnevnom redu sjednice Skupštine i pojasnio da je sjednicu Skupštine sazvao u skladu sa članom 58 Poslovnika o radu Skupštine radi realizacije tema iz Programa rada Skupštine za 2023. godinu predviđenih za razmatranje u IV kvartalu, potrebe donošenja jednog broja odluka iz imovinsko-pravnih odnosa i oblasti sporta, usvajanja planova razvoja , kao i utvrđivanja Nacrta poslovnika o radu Skupštine opštine Nikšić.

Podsjetio je da je u pripremi sjednice, održao sjednicu Kolegijuma na kojoj je dogovoren datum održavanja i dnevni red sjednice Skupštine i da je predlagač materijala, koji su predmet dnevnog reda sjednice, predsjednik Opštine, osim Predloga programa rada Skupštine opštine Nikšić za 2024. godinu, čiji je predlagač predsjednik Skupštine i Nacrta poslovnika o radu Skupštine opštine Nikšić, koji je pripremila Komisija koja je imenovana od strane Skupštine opštine.

Saglasno Poslovniku prešlo se na utvrđivanje dnevnog reda sjednice Skupštine.

Predlog dnevnog reda dostavljen je odbornicima u materijalima za sjednicu.

Predsjednik Opštine, aktom br. 02-031- sl. od 27.12.2023. godine, dostavio je predlog da se u dnevni red sjednice Skupštine, kao tačka dnevnog reda uvrsti-Inicijativa za pokretanje postupka kandidature Opštine Nikšić za Evropsku prestonicu kulture u 2030.godini.

Skupština je sa 17 glasova "za", bez glasova "protiv" i 10 "uzdržanih" glasova usvojila predlog predsjednika Opštine da se u dnevni red sjednice uvrsti, kao tačka dnevnog reda -Inicijativa za pokretanje postupka kandidature Opštine Nikšić za Evropsku prestonicu kulture u 2030. godini.

Predjednik Skupštine je predložio da se Inicijativa razmatra kao tačka 24 dnevnog reda.

Skupština je sa 17 glasova "za", bez glasova "protiv" i 10 "uzdržanih" glasova, utvrdila sljedeći

D n e v n i r e d

1. Predlog programa rada Skupštine opštine Nikšić za 2024. godinu;
2. Predlog odluke o Budžetu opštine Nikšić za 2024. godinu;
3. Predlog programa uređenja prostora opštine Nikšić za 2024. godinu;
4. Predlog odluke o prodaji građevinskog zemljišta Nebojši Šipčiću radi dokompletiranja urbanističke parcele broj 3 u obuhvatu Detaljnog urbanističkog plana Centar;
5. Predlog odluke o prodaji građevinskog zemljišta Radomiru i Nikoli Miljeviću radi dokompletiranja urbanističke parcele broj 28 u obuhvatu Detaljnog urbanističkog plana "Stara Varoš" – centar;
6. Predlog odluke o davanju na privremeno korišćenje poslovnog prostora u zgradi Nikšićkog pozorišta Upravi za katastar i državnu imovinu Crne Gore;
7. Predlog odluke o finansiranju sporta;
8. Nacrt poslovnika o radu Skupštine opštine Nikšić, sa Predlogom zaključaka;
9. Predlog odluke o usvajanju Lokalnog programa socijalnog stanovanja Opštine Nikšić za 2024. godinu, sa Predlogom lokalnog programa;
10. Predlog odluke o usvajanju Lokalnog akcionog plana za mlade u opštini Nikšić za 2024. godinu, sa Predlogom plana;
11. Predlog programa rada Društva sa ograničenom odgovornošću „Vodovod i kanalizacija“ Nikšić za 2024. godinu;
12. Predlog programa rada Društva sa ograničenom odgovornošću „Komunalno“ Nikšić za 2024.godinu;
13. Program rada sa finansijskim planom Društva sa ograničenom odgovornošću „Autobuska stanica“ Nikšić za 2024. godinu, sa Predlogom odluke o davanju saglasnosti na Program rada sa finansijskim planom;
14. Program rada i finansijski plan Društva sa ograničenom odgovornošću „Parking servis Nikšić“ za 2024. godinu, sa Predlogom odluke o davanju saglasnosti na Program rada i finansijski plan;
15. Program rada Javnog preduzeća Sportski centar Nikšić za 2024. godinu, sa Predlogom odluke o davanju saglasnosti na Program rada;
16. Program rada i finansijski plan Turističke organizacije opštine Nikšić za 2024. godinu, sa Predlogom odluke o davanju saglasnosti na Program rada i finansijski plan;
17. Program rada Javne ustanove „Zahumlje“ Nikšić za 2024. godinu, sa Predlogom odluke o davanju saglasnosti na Program rada;
18. Program rada Javne ustanove Nikšićko pozorište za 2024. godinu, sa Predlogom odluke o davanju saglasnosti na Program rada;
19. Program rada Javne ustanove Muzeji i galerije Nikšić za 2024. godinu, sa Predlogom odluke o davanju saglasnosti na Program rada;
20. Program rada Javne ustanove Narodna biblioteka "Njegoš" Nikšić za 2024. godinu, sa Predlogom odluke o davanju saglasnosti na Program rada;
21. Program rada i finansijski plan Javne ustanove Dnevni centar za djecu sa smetnjama u razvoju i osobe sa invaliditetom Nikšić za 2024. godinu, sa Predlogom odluke o davanju saglasnosti na Program rada i finansijski plan;
22. Izvještaj o stanju životne sredine na bazi indikatora na teritoriji Opštine Nikšić za period 2019-2022. godina, sa Predlogom ocjena i zaključaka;
23. Informacija o sportu u Nikšiću za period septembar 2022 - septembar 2023. godine, sa Predlogom ocjena i zaključaka;
24. Inicijativa za pokretanje postupka kandidature Opštine Nikšić za Evropsku prestonicu kulture u 2030.godini, sa Predlogom zaključka;
25. Izbor i imenovanja.

Način rada i odlučivanja je bio kao na prethodnim sjednicama Skupštine.

Materijale za predloženi dnevni red sjednice Skupštine, osim tačaka 1,4,5,6,7,8 i 25, razmatrao je i prihvatio Savjet za razvoj i zaštitu lokalne samouprave.

U cilju efikasnijeg i racionalnijeg rada Skupštine, predsjednik Skupštine je predložio da se za tačke tri i dvadeset dva, četiri, pet i šest, sedam i dvadeset tri podnese zajedničko uvodno izlaganje, vodi zajednička rasprava, a da se usvajanje materijala obavi pojedinačno.

Prije prelaska na prvu tačku dnevnog reda, na predlog predsjednika Opštine Marka Kovačevića, minutom ćutanja, odata je pošta Peru Giljenu, legendarnom golmanu i treneru FK Sutjeska.

**I**

Predlog programa rada Skupštine opštine Nikšić za 2024. godinu

Predsjednik Skupštine podsjetio je da su nadležna radna tijela Skupštine, Odbor za Statut i propise, Odbor za finansije, privredu i razvoj, Odbor za planiranje i uređenje prostora i komunalno-stambenu djelatnost i Odbor za društvene djelatnosti, prihvatili Predlog programa rada Skupštine opštine Nikšić za 2024. godinu i predložili Skupštini da isti usvoji.

Uvodno izlaganje, povodom ove tačke dnevnog reda, imao je Nemanja Vuković, predsjednik Skupštine.

Pretresa nije bilo.

**II**

Predlog odluke o Budžetu opštine Nikšić za 2024. godinu

Odbornica Anica Đurović, Klub odbornika SNP- Ujedinjena Crna Gora, podnijela je amandman, broj 01-030-434 od 22.12.2023. godine, na Predlog odluke o Budžetu opštine Nikšić za 2024. godinu, koji se odnosio na izdvajanje sredstava za subvencije za podsticanje poljoprivredne proizvodnje.

Kluba odbornika Evropski tim za Nikšić podnio je tri amandmana na Predlog odluke o Budžetu opštine Nikšić za 2024. godinu, i to:

-Amandman 1, broj 01-030-436 od 22.12.2023.godine, koji se odnosio na uvećanje iznosa predviđenog za stipendije,

-Amandman 2, broj 01-030-435 od 22.12.2023.godine, koji se odnosio na uvođenje novog socijalnog servisa Junior i studenske kartice i

-Amandman 3, broj 01-030-437 od 22.12.2023.godine, koji se odnosio na obezbjeđivanje besplatnog vrtića za svu djecu.

Predsjednik Opštine, kao predlagač Odluke, dostavio je izjašnjenje o svakom podnijetom amandmanu,  pojedinačno u pisanoj formi.

Predsjednik Opštine je prihvatio amandman odbornice Anice Đurović i amandman 1 Kluba odbornika Evropski tim za Nikšić. Amandmane 2 i 3 Kluba odbornika Evropski tim za Nikšić,  predsjednik Opštine nije prihvatio.

Predsjednik Skupštine podsjetio jeda su nadležna radna tijela Skupštine dostavila izvještaje.

Odbor za Statut i propise dostavio je mišljenje da je amandman odbornice Anice Đurović, broj 01-030-434 od 22.12. 2023. godine, na Predlog odluke o Budžetu opštine Nikšić za 2024. godinu, pravno prihvatljiv.

Odbor za finansije, privredu i razvoj prihvatio je amandman odbornice Anice Đurović i predložio Skupštini da isti prihvati.

Odbor za Statut i propise dostavio je mišljenje da su amandmani Kluba odbornika Evropski tim za Nikšić, broj 01-030-435, 01-030-436 i 01-030-437 od 22.12.2023.godine, na Predlog odluke o Budžetu opštine Nikšić za 2024. godinu, pravno prihvatljivi.

Odbor za finansije, privredu i razvoj prihvatio je amandman 1 Kluba odbornika Evropski tim za Nikšić na Predlog odluke o Budžetu opštine Nikšić za 2024. godinu, koji se odnosi na uvećanje iznosa predviđenog za stipendije i predložio Skupštini da isti prihvati.

Odbor za finansije, privredu i razvoj nije privatio amandmane 2 i 3 Kluba odbornika Evropski tim za Nikšić na Predlog odluke o Budžetu opštine Nikšić za 2024. godinu i predložio je Skupštini da iste odbije.

Odbor za Statut i propise i Odbor za finansije, privredu i razvoj, prihvatili su Predlog odluke o Budžetu opštine Nikšić za 2024. godinu i predložili Skupštini da isti usvoji.

Uvodno izlaganje, povodom ove tačke dnevnog reda, imao je Zoran Šoškić, sekretar Sekretarijata za finansije, razvoj i preduzetništvo.

U diskusiji su učestvovali: Boris Muratović, Anica Đurović, Arsenije Lalatović, Rajko Perović i Marko Kovačević.

Boris Muratović se kritički osvrnuo na Budžet, prvenstveno na ugovore o djelu za koje je prethodna vlast, izdvajala sredstva u iznosu od 156.000,00 eura, dok se sada izdvaja 5,26 puta više ili 816.000,00 eura, na osnovu čega se može zaključiti da se radi o političkom zapošljavanju i nepotizmu. Napomenuo je da se svake godine prenose određena sredstva da bi Opština mogla funkcionisati u prvim mjesecima naredne godine i da je prethodne godine prenijeto oko 3.000.000,00 eura, a ove 5.850.000,00 eura. Ipak, postoji rast na kontima goriva, službenih putovanja i reprezentacije, što predstavlja nedomaćinsko trošenje sredstava. Ukazao je na nedostatak ideja i profesionalizma i iznio mišljenje da je ovo potrošački, a ne investicioni budžet. Naveo je da ne postoje kapitalni projekti koje je Opština sprovela u prethodne tri godine iz svojih sredstava, izuzimajući Široku ulicu koja je asfaltirana prije dva dana, za koju su eksperti izvjestili da je urađena suprotno od načina i vremena za koje je trebala da se uradi. Pozvao je lokalnu vlast da posjeti asfaltirane kvartove u užem centru grada, koji nijesu ništa u boljem stanju nego ranije, osim što su asfaltirani. Osvrnuo se na zamjenu led rasvjete, za koju se Opština bez saglasnosti Ministarstva finansija i odluke lokalnog parlamenta zadužila 9.500.000,00 eura u narednih 20 godina, dok se izvođačima radova sa realizovanih 60% radova, koji su trebali biti završeni mjesecima unazad, isplaćuje 404.000,00 eura svake godine. Ukazao je na činjenicu da je grad slabije osvijetljen, jer nove sijalice ne mogu da daju osvjetljenje kao one ranije. Imajući u vidu rezultate istraživanja UNDP-a, osvrnuo se na mlade generacije iznoseći podatak da čak 80% mladih ne prisustvuje kulturnim događajima i da se iz budžeta izdvaja malo novca za kulturu. Mišljenja je da će se morati raditi rebalans ovog budžeta.

Anica Đurović, u ime Kluba odbornika SNP - Ujedinjena Crna Gora, posvetila je pažnju, po njoj, najznačajnijoj stavci Budžeta, a koja se odnosi na poljoprivredu. Planirane subvencija za poljoprivredu za 2024.godinu, sa dodatnim amandmanom, iznose blizu pola miliona eura, što je vjetar u ''leđa'' poljoprivrednicima, jer u periodu od 2013. do 2021.godine ove subvencije nijesu imali. Istakla je da je planirani iznos dobar i da bi trebao da podstakne proizvođače da se što više bave poljoprivredom. Smatra da subvencije treba da se odnose prvenstveno na krompir, jer su proizvođači iz Nikšića poznati po proizvodnji krompira, kako po kvalitetu tako i po kvantitetu. Poljoprivredni proizvođači iz domena ratarstva, odnosno povrtarstva će biti na korak ka specijalizaciji svoje proizvodnje sa ciljem postizanja boljih privrednih rezultata, čime se postiže kumulativni efekat koji bi u krajnjem značio i promišljanje za bavljenje ovom granom poljoprivrede. Mišljenja je da bi ova mjera mogla da podstakne poljoprivredne proizvođače da se preorjentišu sa jednog proizvodnog sistema na drugi, u ovom slučaju na bavljenje ratarstvom i da motiviše mlade da se bave poljoprivredom. Kroz ovakva ulaganja stvara se mogućnost za razvijanje otkupnog centra, na osnovu dogovora sa Ministarstvom poljoprivrede, što bi trebalo da podstakne Opštinu na razmišljanje o krompiru kao poljoprivrednom brendu Nikšića, naročito krnovskom i grahovskom, čime bi proizvođači imali dodatnu vrijednost za prodaju ove kulture, kroz neke od postojećih individualnih ili grupnih šema. Ovim Predlogom budžeta napravljeni su prvi koraci ka ostvarivanju dugoročnijeg cilja, kojim se ne ugrožavaju ostali proizvođači, ali se trasira put ka specijalizaciji prozvodnje i stvaranju nikšićkog brenda. Pozvala je poljoprivredne prozvođače, koji se bave proizvodnjom krompira, kada bude raspisan javni oglas da se prijave na isti i iskoriste subvencije, te pojasnila da će se u dogovoru sa Sekretarijatom za finanije, razvoj i preduzetništvo odrediti kategorije za koje će se koristiti subvencije, a koje bi uključivale što veći broj poljoprivrednih proizvođača.

Arsenije Lalatović, u ime Kluba odbornika-Za budućnost Nikšića, je istakao da će podžati Predlog budžeta, uz uvjerenje da će isti biti usvojen. Navodi da je Budžet projektovan na 31.350.000,00 eura, da se uvećava iz godine u godinu, te da je za oko 4.000.000,00 eura veći u odnosu na prethodnu godinu, odnosno za 900.000,00 eura u odnosu na rebalans. Mišljenja je da može doći do rebalansa Budžeta, ali je ipak uvjerenja da će se isti održati, naročito u dijelu koji se odnosi na poreze i pored najave države da se taj dio smanji sa 50% na 40%, što bi uticalo na umanjenje Budžeta za oko 600.000,00 eura. Predlogom budžeta najviše sredstava se očekuje od poreza, nešto preko 14.000.000,00 eura, što je oko 46% za 2024.godinu, dok se iznos od oko 1.300.000,00 eura očekuje od uvećane vrijednosti objekata građevinskog tipa. Konstatovao je da se Predlogom budžeta očekuje preko 6.300.000,00 eura kada je u pitanju porez na dohodak, porez na lična primanja, porez na imovinu, kao i porez na zemljište. Saglasan je u pogledu egalizacionog fonda, da je to ''sirotinjski'' fond, da funkcioniše 20-ak godina i pored činjenice da je iznos istog 6.500.000,00 eura, on neće trajati uvijek, već se moraju pronaći održiva rješenja. Podsjetio je da prihodna strana Budžeta iznosi 31.350.000,00 eura, da rashodna strana iznosi nešto preko 27.000.000,00 eura, od čega jedan dio, približno 4.000.000,00 eura se odnosi na obaveze iz prethodnog perioda. Izdaci za zarade iznose 7.000.000,00 eura, na čije uvećanje je uticao program ''Evropa sad'' kroz povećanje zarada i doveo do povećanja sredstva kroz formu izdataka, zbog čega je saglasan da to predstavlja veliki iznos. Institucijama za sport i kulturu izdvaja se 1.568.000,00 eura, za NVO sektor 117.000,00 eura, kao i za transfere javnim preduzećima. Smatra da inicijativa koja se odnosi na poljoprivredu treba da ima apsolutnu podršku, te da lokalna samouprava treba da ima više ''sluha'' za ovu granu razvoja. U pogledu kapitalnog budžeta, saglasio se da on treba da bude veći, ali da iznos od 5.600.000,00 eura odražava trenutno stanje, da se na tom polju treba raditi, da najviše novca ide u tekuće i investiciono održavanje, kao i za lokalnu infrastrukturu. Uvjerenja je da će od kapitalnog budžeta koji će doći sa nivoa države, Nikšić biti grad koji će na kraju 2024.godine biti bolje mjesto za život u odnosu na ovaj sadašnji trenutak.

Rajko Perović je konstatovao da će doći do rebalansa Budžeta, da je izvršenje kapitalnog budžeta na današnji dan nešto više od 39%, što znači da će doći do prenosa sredstava. Istakao je da mora doći do povećanja duga, da su sopstveni prihodi 9.591.000,00 odnosno 30%, ustupljeni prihodi po osnovu zakona koji se mogu računati kao naši prihodi nešto oko 8.000.000,00 eura, odnosno 28-29% što iznosi 59,11%. Po njegovom mišljenju, ovo predstavlja realne prihode Budžeta, te da bi bez prenesenih sredstava, koja predstavljaju spas za budućnost, deficit Budžeta bio preko 20%. Uporedio je Budžet opštine Plužine sa Budžetom opštine Nikšić. Kako je utrošak kapitalnog budžeta svega 35-40% i kako se od istog troši trećina, što omogućava prenos sredstava, to je, na osnovu svega iznijetog, postavio pitanje: „Koliki je deficit“? Potom je istakao da niko nije protiv, da partija kojoj pripada, zbog interesa grada neće biti opozicija gradu, da će se izdignuti iznad politike i da će biti „uzdržani“ u odnosu na Budžet, kako ne bi destabilizovali grad već zajedno pomogli da Nikšić krene u budućnost. Ukazao je na činjenicu da ne zna na šta se odnose izdaci za lokalnu infrastrukturu koji iznose 3.390.000,00 eura, te pojasnio da od iduće godine počinje programski budžet, po svakoj stavci. Naveo je da je utrošeno 420.000,00 eura za deponiju, te da, iako je ovo poslednja godina mandata, još uvjek nije određena lokacija za deponiju ni spalionicu, čak ni u nacrtu. Od momenta određivanja lokacije potrebno je 27 mjeseci, koliko bi trajao postupak za početak rada nove deponije. Mišljenja je da ne treba raditi ulice ispod kojih prolaze magistralne cijevi, iz razloga, jer će magistralne cijevi od 2026.godine, u svim većim gradovima, finansirati Vlada i EU, od čega EU 70% a Vlada 30%, što uključuje glavni cjevovod s Vidrovana do Trebjese. Osvrnuo se na rekonstrukciju Široke ulice koja je u Dragovoj Luci trajala godinu dana i izrazio zadovoljstvo što je taj projekat završen. Ukazao je na nedostatke rasvjete koja je trebala da bude završena još 27.juna, te istakao da je 32,08%, ostalo nepromijenjene rasvjete. Smatra da u Sekretarijatu za finasije, razvoj i preduzetništvo treba razdvojiti preduzetništvo i poljoprivredu, jer se sekretar istog ne može posvetiti svakom od tri resora, naročito kada na odborima treba da pruži pojašnjenja u vezi infrastrukture. Mišljenja je da se sekretar navedenog Sekretarijata treba baviti isključivo finansijama, pojašnjavajući da nigdje u svijetu ministarsvo finasija ne može imati ''priključnih organa'', već je korektivni faktor svim ostalima, te shodno navedenom predložio da se za ostale oblasti osnuje poseban sekretarijat.

Marko Kovačević je odgovorio na diskusije odbornika, učesnika u pretresu. Zahvalio se na podnijetim amandamanima i podsjetio da su podnijeta 4 amandmana od kojih su 2 prihvaćena. U pogledu amandmana koji se odnosio na ''junior'' kartice, dao je pojašnjenje da imamo evropske omladinske kartice i naveo mogućnost da se u narednom periodu nešto uradi po tom pitanju, na način da se više preduzeća iz Nikšića ili Crne Gore uključi u projekat i na taj način ostvare benefiti. S obzirom da neka vrsta takvog servisa već postoji za mlade Nikšića amandman je odbijen, uz napomenu da bi takav predlog mogao detaljno da se izanalizira u narednoj godini. Istakao je da, još uvijek, lokalna uprava nije u mogućnosti da finasira besplatan odlazak djece u vrtić i podsjetio na projekat koji će naredne godine započeti sa realizacijom, a odnosi se na novu zgradu tj. jedinicu vrtića Javne predškolske ustanove ''Dragan Kovačević'' u Rudom Polju i realizaciju projekata za novi vrtić u Kličevu. Što se tiče rasprave, da li je budžet potrošački ili investicioni, mišljenja je da postoje argumenti ''za'' i ''protiv'', koji nekada pretegnu u nekom procentu. Investicioni dio Budžeta postoji, postoje projekti, neki su završeni, a realizacija nekih je u toku, bez obzira na kritike u vezi sa tim projektima. Osvrnuo se na projekat Široke ulice i izrazio zadovoljstvo stanovnika te MZ načinom na koji je ulica urađena. Istakao je značaj projekata koje je uradila Opština, kao i onih koji su urađeni iz državnog kapitalnog budžeta, uz napomenu da je Uprava za kapitalne investicije dostavila obavještenje da je, od svih opština u ovoj godini, najbolje kapitalni budžet utrošila Opština Nikšić, dok za narednu godinu ista ima najviše spremnih projekata koji će ući u kapitalni budžet za 2024. godinu. Potom je nabrojao projekte koji su uspješno realizovani u našoj opštini: Ulica Jasenovačkih žrtava u Rudom Polju, rekonstrukcija Široke ulice, novi park kod Krupca koji je radila Elektroprivreda Crne Gore, uređenje igrališta u gradskom parku, novi park i igralište u kvartu iza Bolnice, dva nova igrališta u Staroj Varoši, igralište u Ozrinićima i pod Trebjesom, uređenje kvarta u Grudskoj Mahali, rekonstruisan i sređen kvart iza stare zgrade televizije, asfaltirano oko 20 kilometara putnih pravaca u više mjesnih zajednica, za koje je izdvojen dio sredstava iz državnog budžeta. Rekonstruisana je i ambulanta ''dr Niko Miljanić'', digitalizovana bioskopska sala u Nikšićkom pozorištu, otvoren vodovod u gornjem Grahovskom polju, započet projekat Vatrogasnog doma, nova zgrada ''Radio-televizije Nikšić''. Naveo je i projekte koji se planiraju naredne godine npr. na području Kličeva Trgovačka ulica, nastavak rekonstrukcije Bulevara 13. jul i naglasio da se nastavilo i sa ''zapadnom tribinom'' stadiona i Dvorcem, uz očekivanje da će naredne godine ovi projekti, konačno, biti završeni. Potpisan je ugovor za rekonstrukciju Ulice Voja Deretića, te ukazao na činjenicu da se u okolini Nikšića rade magistralni putevi iz dva pravca. Uprava za kapitalne investicije je raspisala tender za adaptaciju multimedijalne sale u Domu revolucije, s tim što se na tenderu niko nije javio, pojašnjavajući da je to bila samo prva faza i da je dobijeno obećanje da će se početkom naredne godine raspisati projekat na kompletan iznos. Za novu zgradu Filološkog fakulteta su dobijeni UT uslovi, na osnovu čega je izvjesno da će u narednoj godini, unatoč svim problemima, započeti i taj projekat. Naredne godine, ukoliko se riješe pitanja koja se odnose na eksproprijaciju, započeće se sa uređenjem kvarta u ulici Narodnih heroja i Karađorđevoj ulici. Osvrnuo se i na diskusuje vezano za Željezaru, dovođenje poznatih svjetskih brendova ''Lidl'' i ''BIG Fashion'', kao i poslovanje nove fabriku ''Noblewood adriatic'' koja proizvodi poznati svjetski brend votke-beluga. Po pitanju ulične rasvjete, pojasnio je da je taj projekat zaključen shodno Zakonu o efikasnom korišćenju energije, koji nije u skladu sa zakonima koji se tiču finansija, a koji odvajaju ove vrste projekata od klasičnog načina finansiranja i ukazao na konstataciju DRI-a da je ovaj projekat koristan za opštinu, te da će pasivna zarada Opštine, po tom osnovu, biti oko 2.000.000,00 eura. Postoje problemi u realizaciji projekta koji potiču od eminentnog proizvođača sijalica ''Schreder'', čije sijalice su predviđene za postavljanje, sa kog razloga je isti odnio određena sijalična grla na ispitivanje. Naročito je istakao da je nivo ispravnosti rasvjete, na istom ili većem nivou, te da su ostvarene brojne uštede u iznosu od oko 170.000,00 eura, po osnovu električne energije. Kako projekat nije realizovan do kraja, to nije nastala ni obaveza Opštine Nikšić prema izvođaču, zbog čega nije utrošeno preko 300.000,00 eura, što je bilo planirano da se utroši po tom osnovu ove godine, uz napomenu da je obaveza izvođača da po završetku radova preda 100% ispravan sistem. Opština će zavisno od toga kako projekat bude realizovan tako i postupati, ugovor sa te strane dobro štiti Opštinu. Za uličnu rasvjetu se izdvajaju ona sredstva koja su i ranije izdvajana, a od ušteda koje se ostvaruju otplaćuje se investicija, što su i preporuke EU, koje se odnose kako na uštedu električne energije tako i na smanjenje emisije CO2 gasova, te sa ekološke strane to će biti neophodno državi Crnoj Gori prilikom procesa pristupanja EU.

Na izlaganje predsjednika Opštine, komentar je dao Boris Muratović. Kratko se osvrnuo na uličnu rasvjetu, te ukazao da, na osnovu razgovora sa stručnjacima iz ove oblasti, postojeće sijalice nemaju kapacitet da jednako osvijetle prostor, kao što je to bio slučaj ranije. Razlog je što se stubovi rasvjete nalaze na udaljenosti 30-35m, te nemaju mogućnost da obuhvate isti svjetlosni pojas, kao prethodne sijalice. U pogledu uštede, navodi da stručnjacima treba prepustiti šta je održivo, uz naglasak da su se mogli proizvoditi i ugraditi solarni paneli, jer imamo Željezaru i ''Solar''. Bez loše namjere je ukazao na mogućnost da se uposle ljudi i ugrade paneli na postojeće stubove rasvjete, u kom slučaju bi imali značajnu uštedu. Smatra da, u ovom momentu, nemamo uštedu, već nam je potrošnja kao i ranije. Vidljivost u gradu je, govoreći objektivno, očajna dok se ostvarena ušteda opredjeljuje izvođaču radova, koji kasni sa realizacijom posla. Pored činjenice da je Opština ''pokrivena'' ugovorom, mišljenja je da su odluke morale biti donijete na Skupštini, nakon postignutog konsenzusa i da se nije trebalo žuriti, zbog velike cifre iz ugovora. Pohvalio je izgled grada koji se odnosi na novogodišnje ukrašavanje, te se osvnuo na period kada su, kao vladajuća većina 2020. godine, bili kritikovani od strane pojedinih medija, koliko su novca utrošili po tom osnovu. Sa zadovoljstvom je ukazao na preduzete aktivnosti koje se odnose na novogodišnji bazar, uz preporuku da se sljedeće godine ranije krene u te aktivnosti, da iste budu maštovitije, kako bi okupile veći broj ljudi. Istakao je, uz podsjećanje na neku od prethodnih sjednica kada se usvajao rebalans budžeta, da je potrebno obezbijediti odgovarajuća sredstva za obilježavanje praznika nezavisnosti Crne Gore, uz konstataciju da se na taj dan može otvoriti neki bitni projekat za grad.

Predsjednik Opštine je odgovorio odborniku Muratoviću da će se odgovarajuća sredstva obezbijediti za obilježavanje praznika nezavisnosti, te pozvao predstavnike opozicije da pruže pomoć u načinu obilježavanja istog. Naveo je da stanje u pogledu rasvjete nije katastrofalno, kako to opozicija predstavlja, da je sve urađeno u skladu sa Zakonom o efikasnom korišćenju energije, a koji je donijet shodno evropskoj praksi. Pojasnio je da sva ušteda ne ide izvođaču, već dio uštede ide Opštini čija je pasivna zarada, u garantnom periodu, preko 2.000.000,00 eura, što je i DRI konstatovao. Sa dužnom pažnjom će se pratiti da li će izvođač uspjeti kvalitetno da izvede potrebne radove i ukoliko to ne urade, slijede sankcije. Pojasnio je da u praksi postoji problem kako ove vrste projekata tretirati, pa je mišljenja da to pitanje treba da rešava država usklađivanjem zakona i novim zakonskim rješenjima, a kako je put prema EU otvoren, to će se desiti dosta brzo i efikasno.

Završnu riječ dao je Zoran Šoškić. Naveo je da je od suštinske važnosti struktura Budžeta, uz konstataciju da je prije 10-ak dana gostujuću u jednoj kontakt emisiji na RTV Nikšić, iznio svoj stav da je nezadovoljan ovakvom strukturom Budžeta. Podsjetio je da ni prethodne godine struktura Budžeta nije bila zadovoljavajuća, kao ni prethodnih godina. Smatra da je želja svih da struktura Budžeta bude 45-55%, u odnosu na projektovani budžet, što se tiče izdataka. Međutim, to nije tako i to diktira splet okolnosti. Kako je budžet jedan ''živi organizam'' koji se mijenja iz dana u dan, nije imao saznanja da će doći do ovolikog povećanja zarada po osnovu granskog kolektivnog ugovora, zbog čega su po osnovu zarada utrošena velika sredstva, za sve potrošačke jedinice. Saopštio je da je došlo do povećanja sa 650.000,00 eura, kolika su bila izdvajanja za televiziju (RTV NK) prošle godine, na 1.000.000,00 eura, zatim povećanje od 100.000,00 eura za Sportski centar, uvećanja za Crveni krst, kao i niz drugih izdataka, koja terete tekuću potrošnju i predstavljaju jedan od razloga za njeno povećanje. Prisjetio se da je Budžetom za 2021.godinu, uvedeno oko 1.000.000,00 eura izdataka, koji prethodno nijesu postojali, navodeći izdatke na ime subvencije za milijeko, žensko preduzetništvo, uređenje fasada, kao i niz drugih osnova. Sve su to uzroci koji su doveli do toga da operativni budžet bude značajno veći, nego što bi trebao da bude. U pogledu zaduženja za javnu rasvjetu, pojasnio je da je od strane eminentnih ljudi bilo različitih mišljenja, ali da se njegov stav po tom pitanju razlikovao od njihovih. Zaduženje je iskazano Budžetom za prethodnu godinu u završnom računu i prikazano kao budžetsko zaduženje, prije naloga DRI, koji je nakon toga konstatovao da je to ispravno urađeno. Sa finansijskog aspekta, trenutni rezultati su povoljni, jer su ostvarene značajne uštede po osnovu izdataka za električnu energiju za javnu rasvjetu. Pojasnio je i izdvajanja za kulturu, kako za isplatu zarada, tako i za programske aktivnosti, koja nijesu mala, ali grad bi bio uskraćen bez javnih ustanova koje kvalitetno i dobro obavljaju povjerene poslove. Volio bi da rebalans budžeta bude ne od strane izdataka, već samo prihoda. Očekuje da se planska dokumentacija napokon usvoji i investitori i privrednici počnu ulagati u ovaj grad. Naglasio je da je lokalna uprava, zbog nedostatka planske dokumentacije, uskraćena za značajan dio prihoda ove godine, te da od naknade za komunalno opremanje neće se prihodovati 300.000,00 eura. Saglasio se sa odbornikom Perovićem u pogledu kapitalnog budžeta i istakao da sa nestrpljenjem isčekuje uvođenje programskog budžetiranja. Pojasnio je da je napravio lapsus u pogledu iznosa koji se izdvaja za bruto zarade, te umjesto iznosa od 6.900.000,00 eura prikazao iznos od 7.900.000,00 eura.

Dodatno obrazloženje amandmana koje je podnio Klub odbornika Evropski tim za Nikšić dao je Boris Muratović. Prije obrazloženja amandmana koji nijesu prihvaćeni, u svom izlaganju se osvrnuo na prihvaćeni amandman koji se odnosio na stipendije navodeći da naši studenti zaslužuju povećanje istih. Podsjetio je da su, na inicijativu opozicije, prethodno stipendije povećane sa 55 eura na 100 eura, a sada na 150 eura. Nada se da će se usvajanjem novog budžeta nastaviti ova tradicija i mladi ljudi koji su budućnost našeg grada i Crne Gore, nagraditi za posvećen rad i trud. Amandman koji nije prihvaćen, koji se odnosi na dobrobit najmlađe populacije, zbog negativnog prirodnog priraštaja i odliva mozgova koji je naizraženiji u našem gradu, trebao je poslužiti kao određena strategija kojom bi se ''uhvatili u koštac'' sa problemima koji se javljaju. U pogledu amandmana koji se odnosi na ''junior'' kartice, koji, takođe, nije prihvaćen, pojasnio je da mu je poznato da postoji evropska kartica, da je sklopljen ugovor sa 270 kompanija, ali da tu gotovo nema nijedna kompanija iz Nikšića. Nadalje je pojasnio da ta katica obuhvata djecu starosti od 13 do 27 godina, dok je ovim amandmanom bila predložena niža granica, od 10 godina. Razlog za to je bio podatak da 90 % mladih ljudi nikad nije učestvovalo u nekom humanitarnom radu, ni u radu omladinskih klubova. Istakao je da 60% mladih ljudi nikad nije imalo neki hobi, dok 79% nikad nije posjetilo pozorište, bioskop niti kulturni događaj, podaci su iz istraživanja koje je sprovodio UNDP. Uvođenjem novog socijalnog servisa Junior i studentske kartice bi se stvorila mogućnost da se u ovaj projekat uključi, između ostalih, Nikšićko pozorište, teretane, bazen u Sportskom centru, od čega bi, javna preduzeća i ustanove imale korist. Opština bi subvencionisala jedan potpuno realan i održiv način i istovremeno pomagala te institucije. Izrazio je zadovoljstvo što će se ovaj predlog uzeti u obzir za sljedeću godinu. Smatra da je iznos za žensko preduzetništvo trebao biti veći od opredijeljenih 40.000,00 eura, te da se mora rešavati pitanje nezaposlenosti u gradu. Mišljenja je da bi se za iznos, koji bi bio opredijeljen za ovaj amandman, mogao formirati jedan uspješan socijalni servis. Pozdravio je odluku da se pravi nova jedinica vrtića u Integralovom naselju, slična inicijativa je pokrenuta u Kličevu, od strane roditelja, te je kao član Savjeta roditelja u JPU ''Drgana Kovačević'', upoznat sa problemima sa kojima se ta ustanova suočava. Dugovanja roditelja prema toj instituciji su ogromna, a naša djeca u državnim vrtićima nemaju adekvatne uslove za boravak (nemaju igračke, rekvizite, hranu). Ističe da bi se na osnovu sredstava koje prenosimo u Budžet, mogla obezbijediti sredstva za ovu namjenu, što bi bio i lijep praznični poklon svim roditeljima koji to ne mogu da obezbijede. Podsjetio je da u naselju Kličevo imaju dvije jedinice vrtića u kojima boravi preko 150-oro djece. Ukazao je da smo trebali obezbijediti sredstva za ovu namjenu kad ima novca u Budžetu, te izvršio poređenje sa Prijestonicom Cetinje koja je obezbijedila sredstva po tom osnovu.

Na izlaganje Borisa Muratovića, reagovao je predsjednik Opštine uz podsjećanje da je završen pojekat vrtića u Integralovom naselju, čiji je početak radova planiran naredne godine. Naveo je da se pošlo od činjenice da su nedovoljni smještajni kapaciteti u vrtićima glavni problem, zbog čega se sada radi na proširivanju kapaciteta. Smatra da su inicijative (da Nikšić dobije status Grada i da isti bude Evropska prestonica kulture u 2030.godini) korisne po pitanju oba amandmana (koji nijesu usvojeni), podsjećajući da se za realizacuju inicijative sa prethodne Skupštine, da Nikšić dobije stastus Grada, moraju mijenjati određena zakonska rješenja, u okviru kojih rješenja bi predvidjeli i ove situacije, na osnovu kojih bi Opštini dali određene mogućnosti, po ovim pitanjima. Imajući u vidu navedeno, uputio je apel da svi prestavnici u državnom parlamentu, kada ovo budu tema dnevnog reda i kada se bude raspravljalo o inicijativi za status Grada i ova pitanja uključe u tu polemiku, pa bi sa tim statusom i nekim većim sredstvima koja bi dobili, bili u mogućnosti da se obezbijede sredstva za ove namjene. Ukazao je da Prijestonica Cetinje ima skromniji budžet, ali i mnogo manji broj stanovnika, ali se nada da će se u budućnosti obezbijedi sredstva za najmlađe sugrađane, uz napomenu da je sada fokus na proširenju kapaciteta. Očekuje da će se, vrlo brzo, dobiti dvije nove jedinice vrtića JPU ''Drgan Kovačević'' i da će sa tako proširenim kapacitetima moći razmišljati i o realizaciji ideje za besplatne vrtiće. U pogledu amandmana koji se odnosi na kartice, istakao je spremnost da se u narednoj godini pristupi zajedničkoj analizi u pravcu kakav bi to opštinski servis bio i koje bi povoljnosti, u odnosu na ono što evropska kartica nudi, mogla Opština da obezbijedi. Što se tiče kulturnih sadržaja, važna je inicijativa kojom se dopunio dnevni red ove Skupštine-kandidatura Nikšića za Evropsku prestonicu kulture u 2030. godini, sa razloga jer parametri, u gradovima koji su bili Evropska prestonica kulture, pa i onim koji su bili samo kandidati u užem izboru, pokazuju da se stanje među mladim ljudima poboljšava. Pozvao je sve da daju zajednički doprinos, jer se realizacija inicijative ne može očekivati u narednoj godini, već je to proces koji će trajati duže i koji će možda neka druga vlast realizovati.

Anica Đurović je izrazila zahvalnost predsjedniku Opštine i Odboru za Statut i propise što su prodržali amandman koji je predložila, uz konstataciju da su subvencije odlične i obećanje da će se boriti za poljoprivredne proizvođače.

Predsjednik Skupštine opštine Nemanja Vuković, kratko je komentarisao podnijete amandmane. Prisjetio se ostvarenih socijalnih prava koje je realizovala vladajuća većina(besplatni udžbenici za sve osnovce, vraćena naknada majkama sa troje i više djece, povećanje naknade za staračka domaćinstva, lične invalidnine). Mišljenja je da je i inicijativa za besplatan vrtić dobra, te da će Nikšić uz dobijeni status Grada, uz nadu da će do toga doći do kraja naredne godine, imati veći procenat ustupljenih prihoda, veći stepen autonomije i nove izvore finasiranja. Na osnovu toga će se stvoriti pretpostavke da se u Budžet uvrsti i ova inicijativa. Istakao je, da je, u ime Kluba odbornika Demokrata, namjeravao da podnese inicijativu koja bi se odnosila na finansiranje besplatnog školskog pribora za sve osnovce, ali da je od iste odustao iz razloga jer to nije dozvoljavala struktura postojećeg Budžeta. Podržao je amandman koji se odnosi na stipendije, uz podsjećanje da je u Skupštini Crne Gore, u mandatnom periodu od 2016.godine do 2020.godine, od strane tadašnje opozicije, poteklo oko 400 inicijativa od kojih nijedna nije razmatrana, niti uvrštena u dnevni red. Posebno je naglasio da se za vrijeme njegovog mandata, od kada je dio vladajuće većine, drugu godinu za redom, prihvataju amandmani opozicije. Polazeći od navedenog, smatra da se može zaključiti da postoji jedan demokratski kapacitet, u kome svi zajedno rade i trude se za dobrobit građana. Podsjetio je da je zahvaljujući koleginici Anđeli Vojinović u kapitalni bužet ušla i rekonstrukcija Dječjeg dispanzera, koja obuhvata adaptaciju oba sprata, uz navođenje da je potpisan ugovor o rekonstrukciji fasade, zamjeni bravarije, energetske efikasnosti, te iskoristio priliku da se zahvali i pohvali Veru Bulatović i menadžment bolnice koji su samostalno završili projektnu dokumentaciju bolnice, što je olakšalo lokalnoj samoupravi i Vladi da prihvati projekte. U pogledu inicijative da Nikšić dobije status Grada i inicijative da postane Evropska prestonica kulture, mišljenja je da treba zajednički djelovati i dati zajednički doprinos, kako bi se pokazatelji iz lokalnog akcionog plana, odnosno istraživanja UNDP promijenila. Smatra da naredne godine treba razmišljati o svim dobrim idejama i inicijativama, načinu kako ih integrisati i kako stvoriti pretpostavke u Budžetu, da se iste realizuju i budu održive u narednim godinama.

**III i XXII**

Predlog programa uređenja prostora opštine Nikšić za 2024. godinu

Izvještaj o stanju životne sredine na bazi indikatora na teritoriji Opštine Nikšić za period 2019-2022. godina, sa Predlogom ocjena i zaključaka

Predsjednik Skupštine podsjetio je da su nadležna radna tijela Skupštine dostavila izvještaje.

Odbor za Statut i propise, Odbor za finansije, privredu i razvoj, Odbor za planiranje i uređenje prostora i komunalno-stambenu djelatnost i Savjet za zaštitu životne sredine prihvatili su Predlog programa uređenja prostora opštine Nikšić za 2024. godinu i predložili Skupštini da isti usvoji.

Odbor za planiranje i uređenje prostora i komunalno-stambenu djelatnost i Savjet za zaštitu životne sredine, prihvatili su Izvještaj o stanju životne sredine i predložili Skupštini da isti usvoji.

Uvodno izlaganje, povodom ovih tačaka dnevnog reda, imala je Milanka Radulović, sekretarka Sekretarijata za uređenje prostora i zaštitu životne sredine.

U pretresu su učestvovali: Slobodanka Roganović, Arsenije Lalatović, Marko Burić, Nemanja Vuković i Boris Muratović.

Slobodanka Roganović je prilikom svog izlaganja naglasila da se danas razgovara o još jednom izuzetno bitnom dokumentu za naš grad. Navela je da su osnovi za izradu ovog plana, upravo zakoni za koje su, na prošloj sjednici, rekli da će biti povučeni iz procedure, što se upravo i desilo. Navela je da je Klub odbornika DPS-a, kao i svakom drugom materijalu i ovom pristupio izuzetno ozbiljno i bez politikanstva. Kritički se osvrnula i konstatovala, da kad se krene u detaljno čitanje Programa uređenja prostora za 2024. godinu, da nije naslova, ne bi se znalo da li se čita onaj za 2023. godinu, koji je usvojen prije tačno godinu dana ili je to novi dokument. Navela je da više od 70% ovog plana čine prenesene teme, odnosno planirane a ne realizovane, a da bude gore, većina tih planiranih tema su prenesene iz 2022. godine. Mišljenja je da je Program, nažalost, slika dosadašnje uprave, koju karakteriše neusaglašenost i slaba komunikacija između opštinskih službi, nestručnost i mnogi nedostaci, koji svakim danom i svakim aktom bivaju sve očigledniji.

Asenije Lalatović je komentarisao Izvještaj o stanju životne sredine. Istakao je da, kao neko ko se bavi ekologijom, ima obavezu da naglasi štetnost PM čestica u našem gradu, da iako nema industrije, taj problem i dalje postoji. Naveo je da se čvrsti energenti „ ugalj“ i „ drva“ koriste u velikoj mjeri, da oni doprinose povećanju PM čestica i smatra da, u jednom trenutku, treba da dođe do zabrane loženja. Vjeruje da treba ograničiti ili zabraniti korišćenje ovih energenata, a kaznenom politikom i njenom primjenom to i postići. Što se tiče deponije Mislov do, mišljenja je da su na tragu riješavanja tog problema. Dalje navodi da pitanje životne sredine i otpada nije samo problem lokalne samouprave, već i problem svih nas i apelovao je na dodatnu edukaciju, ali i na samu savjest građana, kako bi se zajednički pristupilo rješavanju ekoloških problema grada.

Marko Burić se kritički osvrnuo na uslove života u prigradskim naseljima, konkretno mjesnoj zajednici Uzdomir, gdje je naveo probleme oko rasvjete, putne infrastrukture koja je u lošem stanju, neizgrađenih trotoara i problem održavanja usporivača brzine. Osvrnuo se i na uređenje korita rijeke Zete, konstatujući da se tim problemom treba ozbiljno pozabaviti, kao i problemom PM čestica u gradu, koje su iznad dozvoljenog nivoa. Posvetio je pažnju faktorima koji utiču na povećanje PM čestica i istakao da loženje uglja, kao štetnog energenta, direktno utiče na povećavanje samih PM čestica. Predložio je da se građanima olakša prelazak na druga ekonomičnija goriva, npr. električnu energiju.

Nemanja Vuković je istakao da cijeni pristup i doprinos svih odbornika i klubova u Skupštini opštine Nikšić u donošenju kvalitetnih odluka i inicijativa, bez obzira sa koje strane dolazile. Takođe, istakao je da je lokalni parlament jedan od najboljih primjera dobre prakse u državi. Naglasio je da Eko fond daje subvencije za prelazak na grijanje na pelet, kao i da sa Elektroprivredom Crne Gore, kao i nevladinim organizacijama treba podsticati i stimulistati građane na prelazak na druge manje štetne energente. Istakao je da je Ekološki pokret „Ozon“ uputio inicijativu za zaštitu gornjeg toka rijeke Zete. Naveo je da se zalaže za ravnomjeran razvoj i ulaganje u svim mjesnim zajednicama, jer u svim mjesnim zajednicama postoje ogromne potrebe.

Boris Muratović je dao konstruktivan predlog. Naime, podstaknut je apelom stanovnika II Dalmatinske ulice, da se od kućica pored Sportskog centra pa do semafora u toj ulici izgrade trotoari, zbog bezbjednosti kako pješaka tako i automobila. Zamolio je, kako bi smanjili mogućnost fatalnih ishoda, da se par desetina hiljada evra izdvoji za tu ulicu i da se što prije izgrade trotoari.

Predsjednik Vuković se osvrnuo na informaciju važnu za stanovnike mjesne zajednice Kličevo. Saopštio je da se odavno ušlo u priču oko obezbjeđenja pružnih prelaza. Naveo je da je imao sastanak sa direktoricom Željezničke infrastrukture, gdje je u razgovoru konstatovano da sporni pružni prelazi nisu u vlasništvu Željezničke infrastrukture, već u vlasništvo firme Uniprom. Naveo je da je napisana urgencija vezana za dva pružna prelaza koja su sporna u mjesnoj zajednici Kličevo, kao i da je upućena inicijativa preko Elektroprivrede Crne Gore, da se sporni pružni prelazi obezbijede.

U ponovnom obraćanju Slobodanka Roganović je istakla da je poenta njene priče bila, upravo, nedovoljna korespondencija između organa lokalne uprave. Poznato joj je da je Sekretarijat za uređenje prostora nosilac, ali i da postoji još 6 suobrađivača Programa. Smatra da je dokument površno odrađen. Nije upoređen sa Strateškim planom, budžetom Opštine i državnim budžetom, nema značajnih projekata(kongresne sale, puta preko Pandurice…),a navedeni su neki minorni projekti, gdje će se raditi samo projektna dokumentacija. Program je nepotpun i treba ga doraditi. Navela je da bi bilo logično da se Program uređenja oslanja na budžetski plan države u kom je navedeno više od 20 infrastrukturnih projekata za Nikšić i da bude usaglašen sa budžetom Opštine Nikšić i Strateškim planom.

**IV, V i VI**

Predlog odluke o prodaji građevinskog zemljišta Nebojši Šipčiću radi dokompletiranja urbanističke parcele broj 3 u obuhvatu Detaljnog urbanističkog plana Centar

Predlog odluke o prodaji građevinskog zemljišta Radomiru i Nikoli Miljeviću radi dokompletiranja urbanističke parcele broj 28 u obuhvatu Detaljnog urbanističkog plana "Stara Varoš" – centar

Predlog odluke o davanju na privremeno korišćenje poslovnog prostora u zgradi Nikšićkog pozorišta Upravi za katastar i državnu imovinu Crne Gore

Predsjednik Skupštine podsjetio je da su nadležna radna tijela Skupštine, Odbor za Statut i propise, Odbor za finansije, privredu i razvoj i Odbor za planiranje i uređenje prostora i komunalno-stambenu djelatnost, prihvatili predloge odluka i predložili Skupštini da iste usvoji.

Uvodno izlaganje, povodom ovih tačaka dnevnog reda, imao je Radosav Urošević, direktor Direkcije za imovinu.

Pretresa nije bilo.

**VII i XXIII**

Predlog odluke o finansiranju sporta

Informacija o sportu u Nikšiću za period septembar 2022 - septembar 2023. godine, sa Predlogom ocjena i zaključaka

Predsjednik Skupštine podsjetio je da su nadležna radna tijela Skupštine, Odbor za Statut i propise, Odbor za finansije, privredu i razvoj i Odbor za društvene djelatnosti prihvatili Predlog odluke i predložili Skupštini da isti usvoji.

Odbor za finansije, privredu i razvoj i Odbor za društvene djelatnosti, prihvatili su Informacija o sportu i predložili Skupštini da istu usvoji.

Uvodno izlaganje, povodom ovih tačaka dnevnog reda, imao je Dejan Ivanović, sekretar Sekretarijata za kulturu, sport, mlade i socijalno staranje.

U pretresu su učestvovali: Marko Burić, Nemanja Vuković, Boris Muratović i Dejan Ivanović.

Marko Burić, na početku svoje diskusije koja se odnosila na Informaciju, postavio je pitanje sekretaru Dejanu Ivanoviću- da li ste zadovoljni koliko je mladih ispratilo događaje koje ste organizovali i koliko su mladi zainteresovani za sport u Nikšiću“? Naveo je da lično nije zadovoljan, zbog toga što pamti bolja vremena, gdje je bilo manje sportskih terena koji su bili prepuni omladine, dok sada imamo veći broj terena, ali bez omladine na njima. Istakao je da bi trebalo razmišljati o promjeni pristupa, da nam pristup bude moderniji, da bi se što više mladih uključilo. Konstatovao je da je e-sport najbrži rastući sport po podacima iz 2023 godine i da bi možda trebali organizovati niz događaja vezano za e-sport. Mišljenja je da sport kao sport, treba da odvoji mlade od digitalnog svijeta, kao i da se primarni sport (fizički) više upražnjava, ali je i mišljenja da treba pratiti savremene trendove. Istakao je da je cilj njegove priče da svi zajedno nešto uradimo, prvenstveno ljudi koji se razumiju u sport, da na što bolji i kvalitetniji način zainteresuju mlade ljude da učestvuju na sportskim događajima. Istakao je da je fokus njegove priče rekreativni sport. Pohvalio je teren za disk-golf koji se nalazi pod Trebjesom.

Nemanja Vuković je informisao javnost da se radi na tome da se stadion Malih sportova vrati u vlasništvo Opštine, kao i da se će se nakon vraćanja renovirati, adaptirati i pružiti našoj omladini nove mogućnosti, dati našem gradu jedan novi sadržaj koji može služiti za razne namjene.

Dejan Ivanović je, u odgovoru odborniku Buriću, naglasio da se nada da djeca, pa ujedno i njihovi sinovi, neće imati interesovanje kada su e-sportovi u pitanju, već da će imati interesovanje ka bazičnim sportovima, koji na najbolji i najsvrsishodniji način stimulišu funkcionalno-motorički razvoj kod djece, posebno u tom osjetljivom i razvojnom uzrastu. Ovo iz razloga, što je taj funkcionalno-motorički razvoj neophodan i za kognitivni razvoj, dok je uticaj video igrica i multimedijalnih sadržaja, poguban za kognitivni razvoj. Zaključio je da ga ne raduju tedencije koje je odbornik Burić pomenuo. Konstatovao je da je manjak omladine i djece na igralištima u direktnoj vezi sa rastom samih e-sportova. Izrazio je nadu da će ove godine biti završena tribina stadiona Fudbalskog kluba Sutjeska, čime je najavio istorijsku 2024. godinu, kada je sportska infrastruktura grada Nikšića u pitanju.

Marko Burić je kratko komentarisao odgovore sekretara Ivanovića i naveo da je apsolutno saglasan da je bazični sport neprevaziđen i najbolji za razvoj djece, ali je naglasio da je akcenat njegove priče bio- kako zainteresovati omladinu da se što više bavi sportom i da bi, možda, kombinacijom bazičnih i modernih sportova došli do rešenja.

Nemanja Vuković se nadovezao na priču da su sportski tereni, pa čak oni improvizovani, bili omasovljeni zbog nedostatka telefona, računara, da nije bilo digitalne ponude koju danas djeca imaju, koja je djeci nažalost dosta zanimljivija zbog samih boja, sadržaja, oblika itd. Smatra da takav sport sa digitalnom ponudom nije nimalo zdrav, pa zbog toga je konstatovao da je sve više zdravstvenih problema kod djece i omladine, da se javljaju problemi usljed nedostatka fizičke aktivnosti, problemi sa gojaznošću, jetrom, srcem i ostalim organima. Razumije potrebu da se isprate trendovi, ali omladini treba ponuditi sadržaj sa fizičkom aktivnošću koji nude bazični sportovi.

Boris Muratović je naveo da je primjetio da su stonoteniski stolovi u školskim dvorištima, na dosta mjesta pomjereni, zbog toga što hoće neko da ih upropasti ili slomi. Mišljenja je da na ponašanje omladine ima uticaj telefon, tv i internet, kao i da treba ograničiti pristup sadržajima koji mogu negativno uticati na njihovo dalje odrastanje. Istakao je da, uz svu prethodnu priču oko bazičnih i modernih sportova, prednost VR tehnologije koja je rađena u prethodnim godinama u Tehnopolisu, ne predstavlja lošu formu za edukaciju omladine, kada su u pitanju turistički sadržaji i sam turizam, kao i prednosti približavanja određenih poziva omladini koja se samim tim može zainteresovati za neke deficitarne pozive u budućnosti. Omladinu treba dodatno motivisati, a od bazičnih sportova ne treba odustajati, već dodatno intenzivirati i podsticati na što više fizičke aktivnosti, kao i nekim kampanjama promovisati stilove zdravog života. Raduje ga da su određena sredstva za izgradnju Trim staze planirana državnim budžetom i podsjetio da je to bila inicijativa Kluba Evropski tim za Nikšić i predmet podnijetog amandmana prošle godine, kao i ranije inicijativa da se Nikšić kandiduje za Evropsku prestonicu kulture.

Predsjednik Skupštine je korigovao izlaganje odbornika Muratovića i podsjetio da su Opština Nikšić i Agencija za projektovanje i planiranje već 2021. godine završili projekat Trim staze i kandidovali ga za kapitalni budžet. Nažalost, pretprošle i prošle godine to nije uvršteno u kapitalni budžet, ali ove godine jeste, kao i projekat sportsko rekreativne zone ispod Trebjese. Istakao je da ima potrebu da dodatno argumentuje svoj stav, jer su, upravo, ovi projekti bili u predizbornoj kampanji Demokrata.

U svom završnom izlaganju Dejan Ivanović je naveo da dok on bude na čelu Sekretarijata za kulturu, sport, mlade i socijalno staranje uopšte neće biti bitno sa koje strane inicijativa dolazi, kao i da je raspoložen za svaki vid saradnje, bilo formalne ili neformalne prirode.

**VIII**

Nacrt poslovnika o radu Skupštine opštine Nikšić, sa Predlogom zaključaka

Predsjednik Skupštine podsjetio je da je nadležno radno tijelo Skupštine, Odbor za Statut i propise prihvatio Nacrt Poslovnika o radu Skupštine opštine Nikšić sa Predlogom zaključaka i predložio Skupštini da isti usvoji.

Uvodnog izlaganja i pretresa nije bilo.

**IX**

Predlog odluke o usvajanju Lokalnog programa socijalnog stanovanja Opštine Nikšić za 2024. godinu, sa Predlogom lokalnog programa

Predsjednik Skupštine podsjetio je da su nadležna radna tijela Skupštine, Odbor za Statut i propise, Odbor za finansije, privredu i razvoj, Odbor za planiranje i uređenje prostora i komunalno-stambenu djelatnost, Odbor za društvene djelatnosti i Savjet za ravnopravnost polova, prihvatili Predlog odluke sa Predlogom lokalnog programa i predložili Skupštini da isti usvoji.

Uvodno izlaganje, povodom ove tačke dnevnog reda, imala je Tatjana Bjeletić, rukovoditeljka Odjeljenja za socijalnu i dječju zaštitu u Sekretarijatu za kulturu, sport, mlade i socijalno staranje.

Pretresa nije bilo.

**X**

Predlog odluke o usvajanju Lokalnog akcionog plana za mlade u opštini Nikšić za 2024. godinu, sa Predlogom plana

Predsjednik Skupštine podsjetio je da su nadležna radna tijela Skupštine, Odbor za Statut i propise, Odbor za finansije, privredu i razvoj, Odbor za društvene djelatnosti i Savjet za ravnopravnost polova, prihvatili Predlog odluke sa Predlogom plana i predložili Skupštini da isti usvoji.

Uvodno izlaganje, povodom ove tačke dnevnog reda, imao je Dejan Ivanović, sekretar Sekretarijata za kulturu, sport, mlade i socijalno staranje.

U pretresu je učestvovala Kristina Šćepanović i naglasila da je posebno raduje što se na današnjoj sjednici posvetila pažnja mladima. U daljem obraćanju iskazala je lični revolt u vezi sa trenutnom situacijom i položajem mladih u našoj Opštini. Analizirajući nedavno objavljeno istraživanje UNDP-a, uočila je da postoji značajan jaz između stvarnih potreba i očekivanja mladih i onoga što im lokalna samouprava pruža. Istakla je da alarmantni podaci iz istraživanja ukazuju na ozbiljan nedostatak podrške i prilika za mlade u našem gradu. Navela je podatke koji pokazuju da veliki broj mladih nikada ne učestvuje u kulturnim događajima 78,9%, sportskim manifestacijama ili koncertima 42%, kao i mali broj učešća mladih u aktivnostima nevladinih organizacija i omladinskih klubova. Zaključila je da ovakvi podaci ukazuju na nužnost hitne intervencije, kako bi se podstaklo okruženje i pružila prilika mladima za razvoj i aktivno učešće u društvu. Dalje je navela da se postavlja pitanje za koga se kreira akcioni plan, kada mladi niti znaju da postoji, niti su svjesni mogućnosti da učestvuju u njegovom kreiranju. Mišljenja je da bi se uvođenjem inovativnih pristupa, poput korišćenja digitalnih platformi, mobilnih aplikacija ili interaktivnih sadržaja, mogli privući mladi da se aktivnije uključe u kreiranju i oblikovanju sadržaja u našem gradu. Odgovorila je na tvrdnju iz Lokalnog akcionog plana o pomaku omladinske politike zadnjih godina i naglasila da se ne može zanemariti doprinos prethodne vlasti u Nikšiću na unapređenju položaja mladih. Smatra da je bilo značajnih aktivnosti prethodne vlasti, koje su postavile temelje omladinske politike, uključujući otvaranje omladinskih klubova, podrška kulturnim programima, rješavanje stambenog pitanja mladih bračnih parova, podrška omladinskom preduzetništvu i drugo. Na kraju svog obraćanja iskazala je opredeljenje DPS-a za ovaj plan, gdje pokazuju da su spremni prevazići uskopartijske interese i staviti interes grada na prvo mjesto.

Dejan Ivanović je reagovao na izlaganje odbornice Šćepanović i naveo da je politikanstvo pomenuto više puta, a u Lokalnom planu ga nema. Konstatovao je da bi lokalni plan realno prikazao stanje na terenu treba da ima uporedne analize na osnovu kojih se zaključuje i dobijaju potvrdu od resornog ministarstva. Ostvarenje prethodnog lokalnog akcionog plana za mlade bilo je 94,1% ili od planirane 51 aktivnosti 48 je realizovano. Istakao je da su ovo podaci koji nisu fingirani, već su produkt opsežne analize. Smatra da je pomenuto israživanje UNDP-a potpuno opravdano i izazvalo je interesovanje šire javnosti. U pomenutom istraživanju pokazuje sa kakvim problemima se suočavamo, ne samo poslednjih godina, već i poslednjih decenija u nazad. U svom obraćanju pomenuo je istraživanje u Crnoj Gori iz 2019. godine, na programu koji je podržala britanska vlada gdje oko 70,3% mladih u Crnoj Gori razmišlja o tome da napusti zemlju, te je povodom toga izrazio mišljenje da sadašnja vlast nije imaja uticaja na kreiranje takvog ambijenta, kada su mladi u pitanju. Naveo je da iz ovog istraživanja 55,3% mladih se slaže da se lična prava i slobode u Crnoj Gori ne poštuju. Iznio je konstataciju da je ovo jedan od gorućih i kapitalnih problema, gdje kapitalna sredstva treba da se usmjeravaju ka mladima, vaspitno-obrazovnim sistemima, omladinskim centrima, nevladinom sektoru, formalnim i neformalnim grupama i svima onima koji se bave pitanjima od suštinskog značaja za mlade. Ukazao je na ovaj problem i pojasnio da se posvećeno, odgovorno i zajednički mora u narednom periodu ovim problemom pozabaviti, da nema bježanja od realnosti, da nema neodgovorenih pitanja, već suočavanje i rješavanje. Po njemu, najveći problem leži u vaspitno-obrazovnim institucijama sistema, gdje je uočio da su sve društvene promjene u direktnoj vezi sa vaspitno-obrazovnim sistemom jedne zemlje. Mišljenja je da su u zadnjih desetak godina, na čelnim funkcijama u Ministarstvu prosvjete i obrazovanja, birani ljudi bez vizije, plana i strategije u kom pravcu treba razvijati naš vaspitno-obrazovnim sistem. Pomenuo je tri zemlje kao pozitivne primjere reforme obrazovnog sistema, a to su: Italija, Finska i Južna Koreja. Naveo je važnost sticanja znanja u našim vaspitno-obrazovnim institucijama i da nije bitno reproduktivno, već funkcionalno znanje. Istakao je i važnost vrednovanja rada prosvetnih radnika, kao i značaj iznalaženja crnogorskog modela, koji će dati najbolje rezultate.

Odbornica Šćepanović je u svom komentaru izrazila zahvalnost što su pomenuta sva dešavanja u proteklom periodu, ali i napomenula da se zaboravlja primjer dobre prakse u periodu do 2020. godine. Smatra da je u periodu od 2016. do 2020. godine Vlada CG ostvarila značajne rezultate, kada je u pitanju podrška mladima. Nevela je da je Univerzitet Crne Gore, baš u tom periodu, imao značajan napredak na svjetskim listama i da je nakon tog perioda usledio izostanak strategije za mlade, gdje su mladi bili jedna kategorija koja ne postoji u državi Crnoj Gori. Takođe, došlo je do pada u oblasti obrazovanja i školstvo se srozalo na najmanji mogući nivo. Mišljenja je da treba zanemariti političke nesuglasice i zajedno raditi na boljitku i poboljšanju položaja svih mladih u Crnoj Gori.

U završnoj riječ Dejan Ivanović je istakao da razumije potrebu koleginice Šćepanović da zaštiti Vladu u periodu premijera Markovića, kao reformatora lokalnih i nacionalnih strategija za mlade, u kojem je sve bilo „besprekorno“, ali to nije tačno. Mišljenja je da se treba kloniti političarenja, već da svi zajedno treba da rade na rješavanju pomenutih problema.

Proceduralno riječ je zatražio i dobio Rajko Perović.

Potpredsjednik Lalatović je dao objašnjenje povodom izrečene primjedbe.

**XI**

Program rada Društva sa ograničenom odgovornošću „Vodovod i kanalizacija“ Nikšić za 2024. godinu

Potpredsjednik Skupštine podsjetio je da su nadležna radna tijela Skupštine, Odbor za Statut i propise,Odbor za finansije, privredu i razvoj i Odbor za planiranje i uređenje prostora i komunalno-stambenu djelatnost, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imo je Željko Cicmil, izvršni direktor DOO„Vodovod i kanalizacija“.

U pretresu je učestvovao Rajko Perović i istakao da je planirana dobit Vodovoda u 2024. godini 8.000,00 eura. Podsjetio je da Nikšić ima 750 km vodovodne mreže, prosječne starosti 40 godina. Smatra da je dobro da je u Programu rada 20.000,00 eura opredijeljeno za dovođenje konsultanata i stručnog kadra sa strane. Ovo iz razloga, jer je 11.000,00 eura planirano za rekonstrukciju postrojenja za hlorisanje za koje je bitna kadrovska osposobljenost, a postoji i problem sa mutnoćom vode i vodom neispravnom za piće. Ne vidi u stručnoj službi Vodovoda ljude koji vole svoj posao. Naime, za 20 do 30-ak godina biće 20-40% manje vode za piće i vodnih resursa. U saznanju je da, s druge strane Tovića i na Krnovu postoje velike količine vode i bezbroj izvora, a ne vidi da su se zaposleni iz Vodovoda trudili da rade na otkrivanju tih novih resursa. Dobra vijest je da će država i EU u cjelosti finansirati magistralnu vodovodnu cijev, jer sadašnja, apsolutno, ne zadovoljava potrebe. Predložio je da Opština sufinansira bušenje bunara na seoskim područjima, jer je poznata činjenica da seoski vodovodi prave ogromne gubitke. Konstatovao je da bez novih izvora i alternative nećemo imati dovoljno vode u budućnosti.

Nikšić je najveće slivno područje u Evropi i treba iskoristiti taj resurs konkurisanjem kod EU za dobijanje sredstava za izgradnju postrojenja za flaširanje, pakovanje i izvoz vode, čime bi se ostvarila značajna dobit za ovo preduzeće.

Proceduralno riječ je zatražio i dobio Rajko Albijanić.

Arsenije Lalatović je pitao direktora Vodovoda: „Kada će konačno stanovnici Laza dobiti vodu“?

Željko Cicmil se zahvalio na konstruktivnoj diskusiji i odgovorio na postavljena pitanja. Napomenuo je da je fiksni dio cijene vode 0,75 centi i isti je prema svim korisnicima. Saglasan je da treba raditi na novim bušotinama, ali prioritet Vodovoda je smanjenje gubitaka na mreži. Podsjetio je da postoji vrlo stručna strategija upravljanja vodama koju je donijela Vlada CG 2018. godine, u kojoj je navedeno na koji način i kojom metodologijom se mogu smanjiti gubici. Što se tiče mutnoće vode, to je nešto što pogađa ne samo Vodovod u Nikšiću, nego i sve vodovode u kraškom području. Rekonstrukcijom vodovodne mreže, izgradnjom prečišćivača na samom izvorištu, taj problem će biti riješen. Smatra da je zaposlene u javnom sektoru veoma teško motivisati. Zakon o komunalnim djelatnostima je veoma jasan. Zakonom je propisano da je investiciono održavanje isključivo nadležnost osnivača, a tekuće preduzeća. Vodovod je spreman da riješi pitanje azbestno-cementnih cijevi kandidovanjem projekta kao kapitalnog. Što se tiče vodovoda Laz, Vodovod je spreman da taj projekat završi, ali ima poteškoća oko imovinsko-pravnih odnosa. Direktor očekuje da i to bude vrlo brzo riješeno i da se od proljeća radovi nastave.

**XII**

Program rada Društva sa ograničenom odgovornošću „Komunalno“ Nikšić za 2024. godine.

Predsjednik Skupštine podsjetio je da su nadležna radna tijela Skupštine, Odbor za Statut i propise,Odbor za finansije, privredu i razvoj i Odbor za planiranje i uređenje prostora i komunalno-stambenu djelatnost, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imao je Mileta Milatović, izvršni direktor DOO „Komunalno“ Nikšić.

U pretresu su učestvovali: Rajko Perović, Tatjana Knežević Perišić, Nemanja Vuković i Mileta Milatović.

Rajko Perović je analizirao odnos ukupnog prihoda i planirane dobiti Komunalnog preduzeća, koja bi trebala da iznosi 42.700,00 eura. Komentarisao je transfere od strane osnivača prema Preduzeću i naveo da je Programom rada za 2024. godinu planirano da transfer od strane osnivača bude oko milion i osamstočetrdeset hiljada eura zajedno sa planiranim radovima, a sredstva opredijeljena Budžetom su 1.500.000,00 , što je razlika 293.000,00 eura. Istakao je da RJ Čistoća radi veoma dobro, kao i da je dobar rast i u RJ Pogrebno, gdje je rast kod prodaje grobnica 49%, a kod pogrebne opreme nekih 17%. Smatra da taj trend treba nastaviti, jer će direktno uticati na smanjenje gubitaka u ovom dijelu Preduzeća. Nije mu jasno kako će Pogrebno imati 50.000,00 eura gubitaka. Šokirao ga je podatak da je za azil i karantin za napuštene životinje, planom za narednu godinu predviđeno 146.000,00 eura, što je povećanje za 187% u odnosu na prethodnu godinu. Misli da ovako rapidan rast urušava Komunalno. Kao veliki problem istakao je problem pasa lutalica, koji treba što hitnije riješiti. Pitao je -da li se može u prigradskim naseljima organizovati odvoz smeća dva puta sedmično, šta se dešava sa deponijom, gdje je određena lokacija za izgradnju deponije“? Naglasio je da odbornici DPS-a neće glasati „protiv“ Programa rada Komunalnog, jer je isti tačan i objektivan.

Tatjana Knežević Perišić je postavila sljedeća pitanja:

„-Ako je za čišćenje trgova i ulica opredijeljeno oko 400.000,00 E, zašto je naš grad i dalje okovan smećem;

-zašto je većina zelenih površina, uključujući i gradski park zapuštena;

-da li je Komunalno preduzeće spremno za zimu i niske temperature koje se očekuju u januaru(misli se na odgovarajuću opremu);

-koliko je divljih deponija u gradu;

-ko je i zašto dozvolio gomilanje smeća na izlazu, odnosno ulazu u Nikšić, da li postoji krivična odgovornost vezano za divlje deponije i da li vozila Komunalnog na bilo koji način učestvuju u devastaciji prostora;

-na šta se odnosi stavka- trošak za nabavku veterinarskih ljekova i medicinske opreme u iznosu od 15.000,00 evra, o kojoj vrsti opreme se radi;

-koliko ima pasa u azilu i

-da li, u sklopu budžeta Komunalnog, postoje sredstva koja se troše na kupovinu otrova za pse lutalice“ ?

Mišljenja je da se nedovoljno radi na rješavanju problema pasa lutalica, jer Opština i Komunalno izdvajaju stotine hiljada evra za odštete od ujeda tih pasa i pitala se zašto se to ne riješi izgradnjom novog ili dogradnjom postojećeg azila. Interesovalo je šta radi Komunalno sa rashodovanim vozilima, da li ih prodaje i ostvaruje određeni prihod potom osnovu.

Nemanja Vuković je saopštio da je raspisan tender za izgradnju prihvatilišta za napuštene životinje, koje je planirano da se radi u Studenačkim glavicama. Vjeruje da će se, u saradnji sa NVO koje se bave zaštitom životinja, problem pasa lutalica, u najvećoj mjeri riješiti, ne samo sa aspekta bezbjednosti građana nego i sa aspekta budžeta Opštine. Očekuje početak izgradnje u narednoj godini.

Mileta Milatović je odgovorio na diskusiju i postavljena pitanja i naveo da je plan kod prodaje pogrebne opreme i grobnica rađen na osnovu stvarno evidentiranog stanja i na nivou prethodne godine. Što se tiče mogućeg nedostatka fizičke radne snage, novim granskim kolektivnim ugovorom, taj rad će biti adekvatno vrednovan i nagrađen. Zaključio je da je to jedna od podsticajnih mjera, ali i dodatni izdatak za Preduzeće i ukoliko izostane pomoć Osnivača, Komunalno će biti u velikim finansijskim problemima. U karantinu i azilu je, trenutno, 80 jedinica i ima jedna slobodna zona u kojoj su smješteni štenci. Smatra da državne službe ne rade svoj posao i Komunalno mora pse u azilu da hrani i drži dok ne uginu. Iz tih razloga je povećan iznos sa pedest na stopedeset hiljada evra, kao i poravnanja po zahtjevima za odštetu po osnovu ujeda pasa lutalica. Ujeren je da zaposleni u Komunalnom odlično rade svoj posao i da grad nije toliko drastično prljav, a park je košen, grabuljan i čišćen šest puta ove godine.

Dalje je naveo da Komunalno za zimu i jeste i nije spremno. Nema dobrih noževa za čišćenje snijega na seoskom području, ali posjeduje 15 spremnih mašina za zimske uslove. Neke od tih mašina ne mogu dobiti određene tehničke ateste, a za neke, kao što je traktor TERION, ne postoji dokumentacija.

Direktor nije u saznanju koliko divljih deponija ima u gradu, niti ko je na ulazu u grad, na privatnom posjedu, odložio otpad i ko je učestvovao u tome. Podsjetio je da je predsjednik Skupštine dao odgovor vezano za izgradnju prihvatilišta za napuštene životinje, a pitanje za otrove je doživio kao provokaciju. Sva tehnika koja može da služi za rezervne djelove se ostavlja, a ona koja ne može rashoduje i prodaje.

Tatjana Knežević Perišić je reagovala na priču direktora Milatovića koja se odnosila na otrove i saopštila da sa njene strane nije bilo nikakve provokacije, jer je poznata činjenica da neko u Nikšiću truje pse lutalice i time dovodi u opasnost i vlasničke pse.

Takođe, reagovao je Rajko Perović i pojasnio da u svom obraćanju nije pomenuo trovanje pasa.

**XIII**

Program rada sa finansijskim planom Društva sa ograničenom odgovornošću „Autobuska stanica“ Nikšić za 2024. godinu, sa Predlogom odluke o davanju saglasnosti na Program rada sa finansijskim planom

Predsjednik Skupštine podsjetio je da su nadležna radna tijela Skupštine, Odbor za Statut i propise,Odbor za finansije, privredu i razvoj i Odbor za planiranje i uređenje prostora i komunalno-stambenu djelatnost, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imao je Ratko Krivokapić, izvršni direktor DOO„Autobuska stanica“.

Pretresa nije bilo.

**XIV**

Program rada i finansijski plan Društva sa ograničenom odgovornošću „Parking servis Nikšić“ za 2024. godinu, sa Predlogom odluke o davanju saglasnosti na Program rada i finansijski plan

Predsjednik Skupštine podsjetio je da su nadležna radna tijela Skupštine, Odbor za Statut i propise,Odboraza finansije, privredu i razvoj i Odbor za planiranje i uređenje prostora i komunalno-stambenu djelatnost, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imala je Sanja Antović, izvršna direktorica DOO „Parking servis Nikšić“.

Pretresa nije bilo.

**XV**

Program rada Javnog preduzeća Sportski centar Nikšić za 2024. godinu, sa Predlogom odluke o davanju saglasnosti na Program rada;

Predsjednik Skupštine podsjetio je da su nadležna radna tijela Skupštine, Odbor za Statut i propise,Odbor za finansije, privredu i razvoj i Odbor za društvene djelatnosti, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imao je Boško Drašković, direktor Javnog preduzeća Sportski centar Nikšić.

U pretresu je učestvovala Slobodanka Roganović i istakla da je Centar jedan

gabaritan kompleks koji bi svima trebao da bude na ponos, ali ovakav kakav je zahtijeva određene rekonstrukcije. Iz tih razloga Klub poslanika DPS-a je podnio Skupštini Crne Gore amandman na državni budžet za opredjeljivanje sredstava za rekonstrukciju dijela Sportsko-rekreativnog centra. Nada se da će amandman biti prihvaćen, kako bi Centar, grad i naša djeca dobili kvalitetnije uslove za treniranje i održavanje sportskih nadmetanja, korišćenje bazena i svih ostalih sadržaja. Preporučila je menadžmentu Centra da malo više poradi na marketingu.

Predsjednik Skupštine je u 16, 50 h prekinuo sjednicu i saopštio da će Skupština nastaviti sa radom sjutradan.

Skupština je nastavila sa radom 28.12. 2023. godine sa početkom u 10.15 časova.

**XVI**

Program rada i finansijski plan Turističke organizacije opštine Nikšić za 2024. godinu, sa Predlogom odluke o davanju saglasnosti na Program rada i finansijski plan

Predsjednik Skupštine podsjetio je da su nadležna radna tijela Skupštine, Odbor za Statut i propise iOdbor za finansije, privredu i razvoj, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imao je Mitar Barać, direktor

Turističke organizacije opštine Nikšić.

U pretresu su učestvovali: Aleksandra Vujović, Kristina Šćepanović, Tatjana Knežević Perišić, Arsenije Lalatović, Marko Kovačević, Marko Burić i Mitar Barać.

Aleksandra Vujovićse osvrnula na određene aktivnosti, u cilju davanja sugestija za dalje unapređenje rada Turističke organizacije. Navela je aktivnost- izrada baze podataka o pješačkim i biciklističkim stazama. Smatra da, pored aktivnosti unesenih u Program, TO treba da pokrene aktivnost sa planinarskim klubovima da se pored baze podataka koja je planirana, formira registar lokalnih staza i tzv. lokalne staze uvrste u registar i zvanično to postanu. Shodno zakonskoj ragulativi o planinarskim stazama, staze se organizuju u sistem nacionalne mreže planinarskih staza i lokalne mreže planinarskih staza. Za nacionalnu mrežu postoji već registar, dok lokalnu mrežu uređuje lokalna samouprava. Ovo iz razloga što je sve veći broj posjetilaca koji koriste planinarske staze, pa je veća potreba za njihovim uređenjem od strane lokalne samouprave. Što se tiče aktivnosti- poboljšanje uslova za boravak u zaštićenim područjima, sugerisala je da se dopuni sa brojem održanih edukativnih radionica, kao jedan od ciljeva očuvanja zaštićenih područja i da se osmisli kampanja da se ne baca otpad svuda.

Smatra da razvoj ruralnog turizma treba da bude jedna od najvažnijih aktivnosti za koju je potrebno uložiti dosta napora i resursa, s obzirom na činjenice i prednosti koje nudi ovaj grad, a posebno što je sve više posjetilaca zainteresovanih za taj vid turizma. U Programu vidi korak ka tome, a to je Vodič kroz seoska domaćinstva, ali se u opisu ne navodi ništa konkretno osim 5 seoskih domaćinstava. Apeluje na lokalnu samoupravu da bude karika koja će spojiti Ministarstvo za turizam i domaćinstva, promovisati razvoj seoskog turizma i podsticati oživljavanje napuštenih katuna. Smatra da bi se od 40.000,00 eura koje se izdvajaju za manifestacije, mogao jedan dio opredijeliti za nove sajmove i u program uvrstiti više obilazaka značajnih lokaliteta u našoj Opštini.

Navela je aktivnosti koje su korektno odrađene, a to su: aktivnost-promotivno edukativna tura za vodiče i turoperatere, aktivnost koja se odnosi na turističke punktove, a naročito joj je drago da je prepoznat potencijal projekta prekogranične saradnje što može biti jedan od vidova finansiranja brojnih aktivnosti i način rasterećenja budžeta Opštine.

Kristina Šćepanović je skrenula pažnju na nekoliko ključnih pitanja iz Programa rada Turističke organizacije. Stavljen je fokus na najznačajnije manifestacije. Zabrinjava je informacija o broju zaposlenih u Turističkoj organizaciji, da Opština svake godine uvećava transfere ka istoj, kako bi se obezbijedila njena održivost, koji se najviše odnose na isplatu zarada. Mišljenja je da je ovo primjer nedomaćinskog trošenja sredstava. Primjećuje nedostatak novih ideja i inovacija u manifestacijama, nema ličnog pečata. Predložila je da se promijeni naziv manifestacije ,, Ajmo na Krupac“, da se pokuša da se organizuju igre bez granica na vodi, da se uspostavi saradnja sa Opštinom, Lokalnim javnim emiterom „Radio Televizija Nikšić“, uradi katalog smještaja i objavi na web sajtu, da se organizuju izleti i sl. Što se tiče finansijskog plana, smatra da je neprecizan. Predložila je detaljnu razradu plana s obzirom da je previše deskripcije, a premalo analitike. Pozdravlja otvaranje Info pulta u centru grada, izgradnju naselja na Lukavici. Smatra da je Svjetski dan turizma veoma važan dan i da je trebalo da se obilježi.

Tatjana Knežević Perišićje konstatovala da je Pogram isti kao i prethodne godine, osim stavke zaposleni, koja je znatno promijenjena. Pitala je - da li je Turistička organizacija u ovoj godini ostvarila sve što je najavljivala za 2023. godinu“? Kazala je da je ono što misli vezano za turističku ponudu našeg grada više puta ponovila. Podsjetila je da, bez strategije, koja će snažno povezati Turističku organizaciju sa institucijama kulture u gradu i državi i bez dobro organizovanih i osmišljenih turističkih ponuda koje bi bile uvezane sa smještajnim kapacitetima grada i ukupnom kulinarskom ponudom, nema govora o razvoju turizma. Predložila je kao turističku ponudu npr. trodnevnu turu od Slanog jezera pa do Lukavice, ali uz ponudu noćenja i obilaska kulturnih lokaliteta. Konstatovala je da se turisti u Nikšiću ne zadržavaju dugo, pa bi Turistička organizacija trebala da smisli način da produži njihov boravak u našem gradu. Sajmovi i prezentacije su dobar način za predstavljanje ponuda i tu su sve aktivnosti dobrodošle. Drago joj je što je Turistička organizacija uzela učešća u aktivnostima NTO u Dubrovniku i Splitu oko zimske turističke sezone. Promo dan u Budvi gdje se TO Nikšić predstavila sa TO Banja Luka i TO Istočno Sarajevo čini joj se više kao populistička turistička mjera. Slaže se da su Župa i Grahovo, a posebno Grahovo dobro mjesto za razvijanje turizma, s obzirom da se Grahovo nalazi blizu mora. Izrazila je žaljenje što je put zaobišao varošicu, jer bi hotel bio interesantan za investitora, ali ne sumnja da će mlađi svijet koji se polako vraća ostati u Grahovu i znati prepoznati šansu. Podržala je Dan mimoze i smatra da su ture za vodiče dobar način promocije, kao i brošure Vodič za seoska domaćinstva. Ukoliko se budu realizovali Dani Lukavice, glamping šatorskog turizma, misli da je to dobra promocija planinskog turizma. Dobro je što je uspostavljena saradnja sa nevladinim organizacijama, jer one brže dolaze do sredstava. Nada se da će Lake fest da dobije status događaja od posebnog interesa, čime bi se konačno riješilo pitanje njegovog finansiranja. Dalje, navodi da u Programu nema kako valorizovati Bedem i Crvenu stijenu. Savjetovala je da zaposle 5 stručnih lica koji bi samo pisali projekte i aplicirali ka EU fondovima i institucijama.

Arsenije Lalatovićje istakao da će Klub odbornika Za budućnost Nikšićapodržati ovaj program, da je u principu dobar i kvalitetan i da je rad TO u interesu Nikšića. Smatra da će ta energija da doprinese da Nikšić bude prepoznatljiviji u okruženju. Slaže se kada je u pitanju uzimanje učešća na sajmovima da treba planirati učešće i na sajmovima u nekim drugim gradovima, kao npr. Štutgartu i sl. Apeluje da se iznađu mehanizmi da se prisustvuje tim i sličnim sajmovima. Lokalna samouprava treba da ima sluha da se ide u tom pravcu, jer je to najbolja prilika za promociju našeg grada. Uvjeren je da će Turistička organizacija u narednom periodu dati još više rezultata.

Mitar Baraćje istakao da će bazu markiranih staza raditi sa Nacionalnom turističkom organizacijom, a što se tiče staze Tović i da tamo ima otpada, neophodna je veća saradnja sa komunalnim inspekcijama i asistencija sa drugim institucijama. Što se tiče sajmova i prezentacija, istakao je da se sajmovi ne ponavljaju, na primjer u prethodnoj godini Turistička organizacija je uzela po prvi put učešće na sajmu u Ljubljani. Takođe, po prvi put je uzela učešće u promotivnim aktivnostima koje NTO organizovala u Dubrovniku i Splitu. U planu je da i sledeće godine naša opština bude dio ove prezentacije sa posebnim prezentovanjem potencijala Ski centra Vučje, na ovom tržištu. Smatra da je dobar predlog da se prisustvuje i na sajmu u Štutgartu i sl.. Takođe, pomenuo je i Barselonu, ali sredstva koja treba izdvajati za međunarodne manifestacije su ogromna. Što se tiče Ljetnje škola srpskog jezika u Nikšiću, 40 mladih ljudi iz više evropskih zemalja dolazi u naš grad i boravi oko 20-tak dana i pruža im se prilika ne samo da uče naš jezik ,već i da stvore lijepu sliku o našem gradu, da se upoznaju sa ljepotama našeg grada, našom kulturom, tradicijom, načinom života, folklorom, gastronomskim ponudama. TO je izdala brošuru ,,Vodič kroz seoska domaćinstva,, i ,,Nikšić city navigator,, , biće organizovana i promocija brošure ,, Domaće iz Nikšića“, a u planu je redizajn brošure ,,Vjerski turizam,, i ,, Nikšić za prolaznike“. Nikšić je tranzitan i želja je da se što više zadrže posjetioci u našem gradu. U TO je 12 zaposlenih, dok je u drugim manjim opštinama više zaposlenih. Dinamika rada i programske aktivnosti zahtijevaju da u TO bude toliko zaposlenih.

Što se tiče festivala za 2024. godinu, izvjestan je još jedan novi festival. Turistička je prošle godine oformila Festival Korzo koji će se razvijati iz godine u godinu i dobijati pravi festivalski karakter. Web portal je u završnoj fazi, prvih dana sljedeće godine dobićemo web prezentaciju, po ugledu na sajt Nacionalne turističke organizacije. Svjetski dan turizma će se obilježiti.

Kristina Šćepanović je komentarisala izlaganje Mitra Baraća i istakla da veličina našeg grada ne bi trebala da bude smetnja za ambiciozne i kreativne turističke projekte. Nikšić je grad sa bogatom turističkom tradicijom čije ljepote mogu privući turiste. Nije problem broj zaposlenih nego struktura kadra.

Na komentar odbornice Šćepanović reagovao je Mitar Barać i naglasio da jeste Nikšić po prostranstvu najveći grad, ali mali je u smislu turizma, jer nije turistički razvijen i spada u B kategoriju turističkih destinacija.

Marko Kovačević je kazao da se Nikšić kandiduje za prestonicu kulture, kako bi se poboljšali turistički parametri i da bi Nikšić bio svrstan u A kategoriju turističkih destinacija.

Marko Burić je na primjeru pojasnio kako je jedno malo mjesto u Hrvatskoj za kratko vrijeme postalo prepoznato turističko mjesto za kampere. Oni su angažovali uglednu agenciju koja im je napravila dobar plan i projekat, uradila kampanju 2 godine i napravila, od tog mjesta, poznatu turističku destinaciju za ovaj vid turizma. Istakao je da treba razmisliti i o ostalim načinima promocije.

**XVII**

Program rada Javne ustanove „Zahumlje“ Nikšić za 2024. godinu, sa Predlogom odluke o davanju saglasnosti na Program rada.

Predsjednik Skupštine podsjetio je da su nadležna radna tijela Skupštine, Odbor za Statut i propise,Odbor za finansije, privredu i razvoj i Odbor za društvene djelatnosti, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imao je Miodrag Čizmović, direktor Javne ustanove „Zahumlje“.

U pretresu su učestvovali: Tatjana Knežević Perišić, Marko Kovačević i Rajko Perović.

Tatjana Knežević Perišić smatra da je Program rada Zahumlja gotovo isti kao i prethodne godine što govori da je urađen pro-forme, reda radi, bez puno truda, ali i poštovanja prema ovoj Skupštini. Pitala se- da li Zahumlje za svoje kulturne ansamble nabavlja ili kupuje svake godine po jednu nošnju ili je to potreba samo jedne programske godine i ne zna ,,jesu li je kupili više“. Nije joj jasno šta znači omogućiti folklornom ansamblu učešće na barem jednom međunarodnom festivalu. Smatra, da je to imperativno, ako ansambl ne učestvuje na festivalima onda ne treba da postoji, posebno folklorni ansambl Zahumlje, nekada čuven u Evropi. Takođe, ne zna da li su pripremili jednu novu koreografiju narodnih pjesama i igara, jer se ta aktivnost najavljivala u tri poslednja programa, a isto pitanje važi i za Dječji i Omladinski folklorni ansambl. Znatno bolja situacija je za hor jer se, uz planirane koncerte nedefinisane sadržine, crnogorska narodna muzika, starogradska muzika, spominje gostovanje u Trebinju, Banja Luci, Cetinju, Baru, Herceg Novom i Kraljevu, što podržava naravno, a sve to u iznosu od 2.000,00 eura. Smatra da je to nemoguće. Kao imperativ u Programu za 2023. godinu stavljena je škola glume, a i u ovom Programu se predviđa.

Naglasila je da su u Programu planirane dvije predstave, bez navođenja detalja i pita se o kakvim predstavama se radi. Podržava namjeru ustanove- Dani književnosti za djecu, kao i Festival uličnih svirača -Dobri duh Nikšića, koji je najavljivan i prethodnih godina, a do sada nije održan. U Programu je prikazano 5.000,00 eura sredstava za njegovu realizaciju, a poznato je da su se sredstva pokrivala apliciranjem na konkursu Ministarstva kulture. Smatra, da je sjajna ideja Zahumlja da obnovi rad Festivala ,,Djeca pjevaju srcem,“ ali je uočila da se u Programu ne navode detalji, kao ni finansijski plan.

O tribini ,,Svobodijada,“ ne misli ništa dobro, posebno o većini gostiju kojima je jedina preporuka negiranje crnogorskog identiteta. Po njenom mišljenju, nedopustivo je da jedno staro, čuveno Zahumlje sebi dozvoli da se desi tribina ovog tipa. Smatra da sredstava koja su opredijeljena za programske aktivosti nijesu dovoljna. Glasaće protiv ovog programa, jer je površno napisan i bez ikakve želje da se odbornicima približi šta u stvari rade u Zahumlju.

Rajko Perović je pitao zašto Zahumlje ne bi vodilo računa o iseljenicima iz Nikšića, koji su otišli u vrijeme kolonizacije u Vojvodinu, pa da se organizuju večeri u Kuli, Lovćencu, Vrbasu i u Beogradu, kako bi promovisali Nikšić i Crnu Goru. Komentarisao je izdvajanje sredstva za honorare i pitao zašto se ne zapošljavaju stručna lica iz određenih oblasti kao što su horovođe, muzičari, rukovodioci folklornih sekcija, već se angažuju lica iz drugih institucija i plaćaju im se visoki honorari.

Marko Kovačević je odgovorio odborniku Peroviću da je, prilikom proslave sedam decenija od kolonizacije iz Crne Gore u Vrbas, Zahumlje bilo glavni gost u kulturno- umjetničkom programu. Podsjetio je da će, u narednoj godini, biti prilike da predstavnici lokalne samouprave posjete ljude koji vode porijeklo iz Crne Gore, kao i da oni nas posjete za dan Opštine ili tome slično. Uglavnom, radi se o tome da se naprave programi da se nove generacije tamo upoznaju sa našim generacijama, jer su nam preci zajednički. Pozvao je sve one koji budu željeli da se priključe delegaciji Opštine Nikšić prilikom posjete dijaspori, a Zahumlje je svakako prvo kada se razgovara o kulturno umjetničkim programima iz Nikšića, tako da to dovoljno pokazuje kakva je kulturna institucija u pitanju.

Rajko Perović je komentarisao izlaganje predsjednika Opštine. Drago mu je da se Nikšić predstavlja u najljepšem svijetlu.

Miodrag Čizmović, u završnoj riječi je zamolio odbornicu Knežević Perišić da proprati neku aktivnost Zahumlja i da onda kaže da li ove stvari zaista vrijede ili ne. Druga je stvar ideologija kome se nešto dopada ili ne dopada, ali prosto mora nešto da upozna i iz iznutra. Što se tiče sredstava, 50.000,00E na godišnjem nivou, je nedovoljno za Zahumlje, jer muška narodna nošnja košta 1.600 eura, a to je osnovno sredstvo Zahumlja. Slaže se sa odbornikom Perovićem da bi bilo dobro da profesionalci budu involvirani u sistem, ali horovođe, profesori muzike, već rade u muzičkoj školi i u ostalim školama. Zahumlje se trudilo da to budu profesionalci koji bi pomogli u radu Zahumlja.

**XVIII**

Program rada Javne ustanove Nikšićko pozorište za 2024. godinu, sa Predlogom odluke o davanju saglasnosti na Program rada

Predsjednik Skupštine podsjetio je da su nadležna radna tijela Skupštine, Odbor za Statut i propise,Odbor za finansije, privredu i razvoj i Odbor za društvene djelatnosti, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imao je Radinko Krulanović, direktor Javne ustanove Nikšićko pozorište.

Tatjana Knežević Perišić je svoje izlaganje posvetila priči o kulturi uopšte, čije bi sjedište i motor razvoja kulturnih politika trebalo da bude u pozorištu. Mišljenja je da nam treba nova kulturna politika koja će biti otklon od svega što danas imamo, a danas imamo zatvorenu, konzervativnu i jednonacionalno obojenu kulturu. Da bi promijenili ovaj katastrofalni rezultat, smatra, da se mora mnogo toga mijenjati: politika van iz kulture, decentralizacija kulture, otvoreni multikulturalni sistem bez granica, prožimanje kultura… Institucije kulture nijesu planirane da budu u službi bilo kog naroda, crkve, nego trebaju biti mjesto igre, bunta i kritike. Napomenula je da je naša kultura mitomanizovana i potrebno je izvršiti dekontaminaciju. Ali za sve treba glas struke, a kulturni poslenici ćute. Srž kulturne politike je očuvanje kulturne baštine, afirmisanje savremenog umjetničkog stvaralaštva, socijalna kohezija, kvalitet životnog udruženja, demokratičnost u pristupu najvišim kulturnim, humanim vrijednostima i slobodama. Kultura podstiče razvoj sredine, kvalitet kulturnog života i motiv da ostanete da živite u nekom gradu, imidž je grada po kojem postaje poznat u regionu i šire.

Istakla je da Nikšić mora da bude brend, da li je to istorijska baština, kultura, mladi, priroda, hrana, sport...Pitala se gdje je valorizacija Crvene stijene, Bedema, ovog neprocjenjivog kulturnog blaga. Problem vidi u nedostatku obučenog kadra, ne samo za iznošenje kulturnih politika, već i za pisanje projekata, iznalaženje sponzora i donatora. Nedostatak je i nedonošenje opštinskih programa razvoja kulture, odnosno jasne vizije razvoja i dugoročnog planiranja u kulturi. Navela je više međunarodnih organizacija iz oblasti kulture, čija je članica Crna Gora. Podsjetila je da se u CG organizuje na desetine festivala, ali ih karakteriše odsustvo jasne produkcijske i organizacijske koncepcije. Apelovala je na lokalnu upravu da učini napor da se Međunarodnom festivalu glumca, Bedem festu i Lake festu dodijeli status od posebnog značaja. Zaključila je da bez apliciranja kvalitetnih programa, bez depolitizacije kulture, bez slobode djelovanja kulturnih radnika nema napretka u oblasti kulture.

Boris Muratović je naglasio da je u izlaganju direktora Krulanovića više bilo riječi o izvještaju, nego o programu rada Pozorišta za narednu godinu. U ime Kluba odbornika Evropski tim za Nikšić, saopštio je da, zbog jednog autorskog teksta Krulanovića koji je ostavio pečat u javnostii, za koji misli da nije bio primjeren jer se u njemu jedan dio građana poistovjećuje sa skorojevićima, nikogovićima, bijedama, odbornici DPS- a neće podržati Program rada Pozorišta za 2024. godinu. Smatra da je direktor Pozorišta, direktor ne samo osam sati, već dok traje radni dan, 24 časa, 7 dana, 365 dana u godini, sve dok obavlja funkciju. Kritika je upućena lično direktoru i zamolio ga je da sa više senzibiliteta obavlja tu funkciju. Neslaganje sa tim stavovima DPS će iskazati glasanjem „protiv“ Programa rada.

Pravo na odgovor koristio je Radinko Krulanović. Saopštio je da će jubilej 140 godina pozorišne tradicije u Nikšiću biti obilježen na najvišem nivou, uz pomoć lokalne uprave i Ministarstva kulture. Što se tiče filmskih sadržaja, problem je što Pozorište ima svoju osnovnu djelatnost, a to je pozorišna djelatnost i uslovljeni su time. Osim toga, teško je doći do filmova koji se premijerno prikazuju. Vezano za diskusiju koja se tiče njega lično, istakao je da mu nije jasno zašto bi njegov lični stav imao veze sa radom Nikšićkog pozorišta, jer se ovdje ne raspravlja o njemu, nego o radu Pozorišta. Naglasio je da on, prije svega, predstavlja sebe i ima umjetnička prava i slobode i pravo na svoj umjetnički stav.

Boris Muratović jedao komentar na izlaganje direktora i istakao da, ako hoće da izrazi svoj umjetnički duh onda neka napravi predstavu i na taj način izrazi taj duh. Pozorište će biti bogatije za još jedan sadržaj. Ako se obezbijedi preko 100.000,00e za digitalizaciju, onda se mora razmišljati prije toga, o toj osnovnoj djelatnosti. Pitanje je da li se 100.000,00 eura moglo iskoristiti za druge namjene, npr. unapređenje scene.

U završnom izlaganju direktor Krulanović je pojasnio da je projekat digitalizacije bio projekat Filmskog centra. Pozorište je ukazalo na jednu problematiku koja se odnosi na Pozorište, budući da je ta aktivnost bila više usmjerena na centre za kulturu. Međutim, ako su već ušli u program sa Filmskim centrom i Ministarstvom prosvjete i najvećim dijelom Opštinom Nikšić, onda nijesu htjeli da odustanu, pri tom ističući i fokusirajući se na svoju osnovnu djelatnost. Zahvalio se na konstruktivnim sugestijama i kritikama.

**XIX**

Program rada Javne ustanove Muzeji i galerije Nikšić za 2024. godinu, sa Predlogom odluke o davanju saglasnosti na Program rada

Predsjednik Skupštine podsjetio je da su nadležna radna tijela Skupštine,Odbor za Statut i propise,Odbor za finansije, privredu i razvoj i Odbor za društvene djelatnosti, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imala je Vesna Todorović, direktorica Javne ustanove Muzeji i galerije Nikšić.

Tatjana Knežević Perišić je izrazila poštovanje za rad ove javne ustanove koja, i u skoro nemogućim uslovima, ostvaruje značajne rezultate. Drago joj je što se u planirane aktivnosti uvrstila Crvena stijena – obrada keramičnog materijala sa tog lokaliteta.Dopada joj se kako su povezali djecu različitih uzrasta pažljivo odabranom izložbom i primjenom projekta -Princeze na dvoru Petrovića. Pohvalila je i organizovanje izložbi i sjećanja na Žarka Bjelicu i Ratka Vulanovića, izložbu-Otkrivanje stećaka… Smatra da je to pravi način da se naša mladost, od ranih dana, upozna sa onim što mi imamo ovdje. Po njenom mišljenju, lijepo je zamišljena i kreativna radionica i animacija na Bedemu-Praistorijske životinje u oblasti Crvene stijene, projekat Slike i stećci, a zanimljivo je i obilježavanje 270 godina od objavljivanja Istorije o Crnoj Gori vladike Vasilija.

Marko Burić je istakao da ima ličnu i moralnu obavezu da pozdravi ideju o izložbi slika i sjećanje na Ratka Vulanovića, jer se radi o nikšićkom umjetniku čiji je umjetnički opus, prije svega, motivisan detaljima iz Nikšića. Očekuje, da će, kada se konačno završi rekonstrukcija Dvorca i počne Ustanova da radi u „normalnim“ uslovima biti mnogo više aktivnosti, koje su suština njihovog djelovanja. Konstatovao je da je u prethodnom periodu realizovano dosta kvalitetnih programa.

**XX**

Program rada Javne ustanove Narodna biblioteka „Njegoš“ Nikšić za 2024. godinu, sa Predlogom odluke o davanju saglasnosti na Program rada

Potpredsjednik Skupštine podsjetio je da su nadležna radna tijela Skupštine,Odbor za Statut i propise,Odbor za finansije, privredu i razvoj i Odbor za društvene djelatnosti, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imala Bojana Obradović, direktorica Javne ustanove Narodna biblioteka „Njegoš“.

U pretresu je učestvovao Draško Mijušković. Smatra da se Ustanova mora prilagoditi modernim trendovima i da za to treba obezbijediti sredstva. Što se tiče Programa rada, u njemu su jasno definisani pravci razvoja Biblioteke. Program je korektan i kao takav zaslužuje podršku Kluba odbornika Evropski tim za Nikšić. Posebnu pažnju, po njemu, zaslužuje organizovanje autorskih i književnih večeri, program promovisanja mladih i talentovanih autora koji će omogućiti da dobra riječ i nekog novog stvaraoca nađe put do publike. Posebno ga raduje činjenica da postoji Odjeljenje za najmlađe sugrađane. Iskreno se nada da će se ciljevi ispuniti i aktivnosti iz Programa rada realizovati.

**XXI**

Program rada i finansijski plan Javne ustanove Dnevni centar za djecu sa smetnjama u razvoju i osobe sa invaliditetom Nikšić za 2024. godinu, sa Predlogom odluke o davanju saglasnosti na Program rada i finansijski plan.

Potpredsjednik Skupštine podsjetio je da su nadležna radna tijela Skupštine, Odbor za Statut i propise,Odbor za finansije, privredu i razvoj i Odbor za društvene djelatnosti, prihvatili Program rada i predložili Skupštini da isti usvoji.

Uvodno izlaganje, povodom ove tačke dnevnog reda, imao je Radovan Dragnić, direktor Javne ustanove Dnevni centar za djecu sa smetnjama u razvoju i osobe sa invaliditetom Nikšić.

Dragan Nikolić, u ime Kluba odbornika Evropski tim za Nikšić, istakao je da je Centar reper po humanosti, solidarnosti, nesebičnosti i ogromnoj pozitivnoj energiji. Karakteriše ga dobro organizovan rad i sinergija između zaposlenih, roditelja i korisnika usluga. Što se tiče Programa rada Centra za 2024. godinu, smatra da je dobro koncipiran i održiv i da će se sve planirane aktivnosti realizovati. Naveo je da su određene stavke iz Programa posebno značajne, kao što su organizacija stručnog, grupnog i individualnog rada stručnih lica sa korisnicima, fizioterapeutski tretman korisnika, organizovanje događaja koji podstiču interakciju sa sredinomu u kojoj žive korisnici, implementacija inovativnih programa za rad sa autističnom djecom i sl. Pohvalio je saradnju Centra sa Crvenim krstom Nikšića, Sportskim centrom, Filozofskim fakultetom i učešće u IPA projektima prekogranične saradnje. Apelovao je na lokalnu upravu da ubrza aktivnosti vezano za izgradnju i otvaranje Centra za autizam u Nikšiću.

Predsjednik Opštine je komentarisao izlaganje odbornika Nikolića i upoznao Skupštinu da je razgovarao sa ministarkom Anđelom Jakšić Stojanović i dobio uvjeravanja da će zemljište potrebno za izgradnju Centra za autizam biti ustupljeno i da je u pitanju prostor stare škole u Ozrinićima. Istakao je da je dobra okolnost da, osim tih kapaciteta, postoji zemljište u vlasništvu Opštine, koje se graniči sa navedenim zemljištem, što će omogućiti da se kapaciteti Centra šire i da isti preraste u Regionalni centar za autizam.

**XXIV**

Inicijativa za pokretanje postupka kandidature Opštine Nikšić za Evropsku prestonicu kulture u 2023.godini, sa Predlogom zaključka

Uvodno izlaganje, povodom ove tačke dnevnog reda, imao je predsjednik Opštine Marko Kovačević.

U pretresu je učestvovao mr Boris Muratović i objasnio razloge zbog kojih su odbornici DPS-a bili „uzdržani“ prilikom glasanja da se ova inicijativa uvrsti u dnevni red sjednice Skupštine. Predložio je da se, ubuduće, prilikom podnošenja ovako bitnih inicijativa, ustanovi praksa da se dostave nekoliko dana prije dana održavanja sjednice.

Smatra da niko nije protiv inicijative, jer je dobra za naš grad i može pokrenuti aktivnosti na više nivoa od turizma, preko kulture, pa i da dobijemo status grada. Svima je u interesu da Nikšić ponese ovu laskavu titulu. Klub odbornika Evropski tim za Nikšić će podržati i glasati „za“ inicijativu.

Nemanja Vuković je ukazao na nefleksibilnost i ograničenja Poslovnika o radu Skupštine, kada su u pitanju predlozi za izmjenu i dopunu dnevnog reda sjednice Skupštine.

U završnoj riječi predsjednik Opštine je pojasnio da je u pitanju stvar tehničke prirode, da ovaj korak nije bio neophodan i zato je dostavljen Skupštini predlog u formi inicijative. Istakao je da će Skupština opštine, pred prvu aplikaciju, morati da donese određene odluke, po ovom pitanju. O inicijativi je i ranije govorio u javnosti, ali je želio da podnošenjem inicijative, u ovom trenutku, pošalje dobru poruku za kraj godine. Očekuje podršku svih i pomoć u realizaciji podnešene inicijative.

**XXV**

Izbor i imenovanja

U okviru ove tačke dnevnog reda bilo je predviđeno imenovanje Odbora direktora DOO ''Agencija za projektovanje i planiranje opštine Nikšić“ i izbor člana Savjeta Javne ustanove Narodna biblioteka „Njegoš“ Nikšić.

U pretresu je učestvovao Boris Muratović. Smatra da bi, u cilju donošenja valjanih odluka, uz predloge za imenovanje novih članova odbora, ubuduće, odbornicima trebalo dostaviti biografije predloženih kandidata.

Na zahtjev Kluba odbornika DPS-a, predsjednik Skupštine je odredio pauzu u trajanju od 5 minuta.

Prešlo se na pojedinačno glasanje o svim tačkama dnevnog reda.

Skupština je sa 28 glasova "za", bez glasova "protiv" i bez "uzdržanih" glasova, donijela

Program

rada Skupštine opštine Nikšić za 2024. godinu

Predsjednik Skupštine jepodsjetio da su amandman odbornice Đurović i amandman 1 Kluba odbornika Evropski tim za Nikšić, saglasno članu 116 stav 4 Poslovnika o radu Skupštine, postali sastavni dio Predloga odluke o Budžetu opštine Nikšić za 2024. godinu i o njima Skupština posebno ne odlučuje.

Skupština sa 9 glasova "za", 18 glasova "protiv" i 1 "uzdržanim" glasom, je odbila

Amandman 2

Kluba odbornika Evropski tim za Nikšić, broj 01-030-435 od 22.12.2023.godine na Predlog odluke o Budžetu opštine Nikšić za 2024. godinu, koji se odnosi na uvođenje novog socijalnog servisa Junior i studenske kartice

Skupština sa 9 glasova "za", 17 glasova "protiv" i 2 "uzdržana" glasa, je odbila

Amandman 3

Kluba odbornika Evropski tim za Nikšić, broj 01-030-437 od 22.12.2023.godine na Predlog odluke o Budžetu opštine Nikšić za 2024. godinu, koji se odnosi na obezbjeđivanje besplatnog vrtića za svu djecu

Skupština je sa 19 glasova "za", 1 glasom "protiv" i 8 "uzdržanih" glasova, donijela

Odluku

o Budžetu opštine Nikšić za 2024. godinu

Skupština je sa 19 glasova "za", 9 glasova "protiv" i bez "uzdržanih" glasova, donijela

Program

uređenja prostora opštine Nikšić za 2024. godinu

Skupština je sa 28 glasova "za", bez glasova "protiv" i bez "uzdržanih" glasova, donijela

Odluku

o prodaji građevinskog zemljišta Nebojši Šipčiću radi

dokompletiranja urbanističke parcele broj 3 u obuhvatu Detaljnog urbanističkog plana Centar

Skupština je sa 28 glasova "za", bez glasova "protiv" i bez "uzdržanih" glasova, donijela

Odluku

o prodaji građevinskog zemljišta Radomiru i Nikoli Miljeviću radi dokompletiranja urbanističke parcele broj 28 u obuhvatu Detaljnog urbanističkog plana "Stara Varoš" – centar

Skupština je sa 28 glasova "za", bez glasova "protiv" i bez "uzdržanih" glasova, donijela

Odluku

o davanju na privremeno korišćenje poslovnog prostora u zgradi

Nikšićkog pozorišta Upravi za katastar i državnu imovinu Crne Gore

Skupština je sa 28 glasova "za", bez glasova "protiv" i bez "uzdržanih" glasova, donijela

Odluku

o finansiranju sporta

Skupština je sa 28 glasova "za", bez glasova "protiv" i bez "uzdržanih" glasova, donijela sljedeće

Zaključke

1. Utvrdjuje se Nacrt poslovnika o radu Skupštine opštine Nikšić.
2. Nacrt poslovnika o radu Skupštine opštine Nikšić stavlja se na javnu raspravu.
3. Javna rasprava počinje 15.01.2024. godine i trajaće 15 dana.
4. Javnu raspravu organizovaće i sprovesti Komisija za izradu Nacrta poslovnika o radu Skupštine opštine Nikšić i Služba za skupštinske poslove.

Skupština je sa 28 glasova "za", bez glasova "protiv" i bez "uzdržanih" glasova, donijela

Odluku

o usvajanju Lokalnog programa socijalnog stanovanja

Opštine Nikšić za 2024. godinu

Skupština je sa 28 glasova "za", bez glasova "protiv" i bez "uzdržanih" glasova, donijela

Odluku

o usvajanju Lokalnog akcionog plana za mlade

u opštini Nikšić za 2024. godinu

Skupština je sa 19 glasova "za", bez glasova "protiv" i 9 "uzdržanih" glasova, donijela

Program

rada Društva sa ograničenom odgovornošću „Vodovod i kanalizacija“

Nikšić za 2024. godinu

Skupština je sa 19 glasova "za", bez glasova "protiv" i 9 "uzdržanih" glasova, donijela

Program

rada Društva sa ograničenom odgovornošću „Komunalno“

Nikšić za 2024. godinu

Skupština je sa 28 glasova "za", bez glasova "protiv" i bez "uzdržanih" glasova, donijela

Odluku

o davanju saglasnosti na Program rada sa finansijskim planom

Društva sa ograničenom odgovornošću „Autobuska stanica“ Nikšić za 2024. godinu

Skupština je sa 19 glasova "za", 9 glasova "protiv" i bez "uzdržanih" glasova, donijela

Odluku

o davanju saglasnosti na Program rada i finansijski plan

Društva sa ograničenom odgovornošću „Parking servis Nikšić“ za 2024. godinu

Skupština je sa 19 glasova "za", bez glasova "protiv" i 9 "uzdržanih" glasova, donijela

Odluku

o davanju saglasnosti na Program rada Javnog preduzeća Sportski centar

Nikšić za 2024. godinu

Skupština je sa 19 glasova "za", bez glasova "protiv" i 9 "uzdržanih" glasova, donijela

Odluku

o davanju saglasnosti na Program rada i finansijski plan

Turističke organizacije opštine Nikšić za 2024. godinu

Skupština je sa 19 glasova "za", 9 glasova "protiv" i bez "uzdržanih" glasova, donijela

Odluku

o davanju saglasnosti na Program rada

Javne ustanove „Zahumlje“ Nikšić za 2024. godinu

Skupština je sa 19 glasova "za", 9 glasova "protiv" i bez "uzdržanih" glasova, donijela

Odluku

o davanju saglasnosti na Program rada

Program rada Javne ustanove Nikšićko pozorište za 2024. godinu

Skupština je sa 28 glasova "za", bez glasova "protiv" i bez "uzdržanih" glasova, donijela

Odluku

o davanju saglasnosti na Program rada

Javne ustanove Muzeji i galerije Nikšić za 2024. godinu

Skupština je sa 28 glasova "za", bez glasova "protiv" i bez "uzdržanih" glasova, donijela

Odluku

o davanju saglasnosti na

Program rada Javne ustanove Narodna biblioteka „Njegoš“

Nikšić za 2024. godinu

Skupština je sa 28 glasova "za", bez glasova "protiv" i bez "uzdržanih" glasova, donijela

Odluku

o davanju saglasnosti na Program rada i finansijski plan

Javne ustanove Dnevni centar za djecu sa smetnjama u razvoju i osobe sa invaliditetom Nikšić za 2024. godinu

Skupština je sa 19 glasova "za", bez glasova "protiv" i 9 "uzdržanih" glasova, dala sljedeće

Ocjene

1. Praćenje stanja životne sredine (u daljem tekstu: monitoring) sprovodi se sistematskim mjerenjem, ispitivanjem kvantitativnih i kvalitativnih pokazatelja stanja životne sredine koje obuhvata praćenje prirodnih faktora, odnosno promjena stanja i karakteristika životne sredine, uključujući i prekogranično praćenje stanja životne sredine.

Zakon o životnoj sredini („Sl. list CG“, br. 052/16) član 61 propisuje da za potrebe praćenja ostvarivanja ciljeva iz planova i programskih dokumenata za pojedine segmente životne sredine i opterećenja, kao i drugih dokumenata za zaštitu životne sredine i u cilju cjelovitog uvida u stanje životne sredine, jedinica lokalne samouprave može sačiniti Izvještaj o stanju životne sredine za teritoriju te jedinice lokalne samouprave. Izvještaj o stanju životne sredine iz stava 1 ovog člana izrađuje se u skladu sa Nacionalnom listom indikatora i sadrži podatke dobijene sprovođenjem monitoringa, kao i druge podatke, zavisno od karakteristika područja za koje se izvještaj podnosi. Izvještaj, usvaja skupština jedinice lokalne samouprave i dostavlja Agenciji u roku od mjesec dana od dana njegovog usvajanja.

Indikatorski prikaz stanja životne sredine izrađuje se na osnovu podataka koji se dobijaju višegodišnjim sprovođenjem Programa monitoringa za sve segmente životne sredine, kao i na osnovu podataka dobijenih od pojedinih institucija, koje su nosioci relevantnih podataka.

Indikator životne sredine predstavlja instrument za monitoring stanja životne sredine i promjena u njoj. Indikatori mogu pokazati glavne razvojne trendove, pomoći da se opišu uzroci i efekti uslova životne sredine, da se prati i procijeni implementacija politika životne sredine i da transformišu kompleksne podatke u informacije koje se koriste u donošenju političkih odluka, kao i za svrhe istraživanja i objavljivanja široj javnosti. Karakteristike „dobrog“ indikatora podrazumijevaju sledeće: da je relevantan za određeni problem, da može biti izražen kao ‘ispod’ ili ‘iznad’ ciljne vrijednosti, da je uporediv na međunarodnom nivou, da je zasnovan na dostupnim ili isplativim podacima, da je lak za saopštavanje ili razumijevanje. Stoga, najvažniji kriterijumi prilikom odabira indikatora su dostupnost podataka za izradu indikatora, značaj posmatranog indikatora za ocjenu stanja životne sredine u državi i njegova kompleksnost. Lokalni izvještaji o stanju životne sredine sumiraju podatke i informacije o društvenom razvoju i pritiscima na životnu sredinu, koji proističu iz tog razvoja, o ekološkim pitanjima uopšte i o naporima da se smanje pritisci na životnu sredinu kroz nacionalno zakonodavstvo i strategije.

Ovaj Izvještaj je rađen na osnovu sledećih indikatora stanja:

B01 Diverzitet vrsta

B02 Zastupljenost i stanje odabranih vrsta

B06 Šumski požari

B07 Zaštićena područja

V01 Nutrijenti u površinskim vodama

V02 Biohemijska potrošnja kiseonika

V03 Indeks kvaliteta površinskih voda

V04 Kvalitet vode za piće

VA01 Kvalitet vazduha u urbanim područjima

VA02 Emisije zakisjeljavajućih gasova

VA03 Emisije prekursora ozona

VA04 Emisije primarnih suspendovanih čestica i prekursora sekundarnih suspendovanih čestica

KP01 Godišnja temperatura vazduha

KP02 Godišnja količina padavina

KP03 Potrošnja supstanci koje oštećuju ozonski omotač

KP04 Trend emisija gasova staklene bašte

O01 Količina proizvedenog komunalnog otpada

I Prikaz stanja životne sredine po segmentima na bazi indikatora:

II Predlog mjera u cilju poboljšanja postojećeg stanja

2. Izvještaj o stanju životne sredine na bazi indikatora na teritoriji Opštine Nikšić za period 2019–2022. godina sadrži:

I Prikaz stanja životne sredine po segmentima na bazi indikatora:

* Vazduh,
* Nacionalni inventar emisija zagađujućih gasova u vazduh 1990-2021. godina,
* Klimatske promjene,
* Vode,
* Zemljište,
* Biodiverzitet,
* Upravljanje otpadom i
* Požari.

II Predlog mjera u cilju poboljšanja postojećeg stanja

3. Na bazi ocjene postojećeg stanja životne sredine definiše se i set predloga mjera u cilju smanjenja negativnog uticaja na životnu sredinu, poboljšanja i unapređenja stanja životne sredine na teritoriji opštine Nikšić.

Na osnovu datih ocjena, Skupština je sa 19 glasova "za", bez glasova "protiv" i 9 "uzdržanih" glasova, donijela sljedeće

Zaključke

1. Usvaja se Izvještaj o stanju životne sredine na bazi indikatora na teritoriji Opštine Nikšić za period 2019–2022. godina i dostavlja Agenciji u roku od mjesec dana od dana njegovog usvajanja.
2. Radi poboljšanja i unapređenja zaštite životne sredine na teritoriji Opštine Nikšić, neophodno je sprovesti predlog mjera u cilju poboljšanja postojećeg stanja životne sredine po segmentima, kako je to predloženo predmetnim Izvještajem.

Skupština je sa 28 glasova "za", bez glasova "protiv" i bez "uzdržanih" glasova, dala sljedeće

Ocjene

1. Planirane aktivnosti u Sektoru za sport realizovane su i usklađene sa Programom rada za prethodnu godinu;
2. Sektor za sport se prvenstveno bavio realizacijom programa u oblasti Školskog sporta, čime je omogućeno da se školska omladina bavi sportom i van redovne nastave;
3. Sektor za sport je pratio i pomagao kvalitetni sport, što pokazuju pojedinačni klupski rezultati u prethodnoj godini;
4. Lokalna samouprava i Sektor za sport pomagali su razvoj sportske rekreacije naročito u sportskim aktivnostima tokom septembarskih dana, međuopštinskim takmičenjima, kao i u susretima na nivou Crne Gore;
5. Popularizaciji i razvoju određenih sportova u našoj opštini doprinijelo je što su neke nacionalne selekcije u Nikšiću našle pravo mjesto za pripreme za nastupe na međunarodnim takmičenjima; i
6. Na prostoru opštine Nikšić nalaze se sportski objekti koji građanima, organizacijama i klubovima pomažu u sprovođenju svih oblika sportske aktivnosti.

Na osnovu datih ocjena, Skupština je sa 28 glasova "za", bez glasova "protiv" i bez"uzdržanih" glasova, donijela sljedeće

Zaključke

1. Usvaja se Informacija o sportu u Nikšiću za period septembar 2022. – septembar 2023. godine;
2. Podržavaju se aktivnosti na sprovođenju svih vidova sportskih aktivnosti na prostoru naše opštine koje doprinose zdravijem i kvalitetnijem načinu života;
3. U narednom periodu treba zadržati postignuti kvalitet rada;
4. Lokalna samouprava će nastaviti da promoviše sport i da podstiče svoje sugrađane na bavljenje sportskim aktivnostima;
5. Kroz stvaranje uslova za bavljenje sportom, lokalna samouprava će podsticati svoje sportiste i sportske organizacije da postižu vrhunske rezultate na nacionalnom i međunarodnom nivou; i
6. Neophodno je obezbijediti finansijske, materijalne, prostorne i druge uslove kako bi se programski sadržaji i ubuduće kvalitetno i profesionalno realizovali.

Skupština je sa 27 glasova "za", bez glasova "protiv" i 1 "uzdržanim" glasom, donijela sljedeći

Z a k lj u č a k

Prihvata se Inicijativa za pokretanje postupka kandidature Opštine Nikšić za Evropsku prestonicu kulture u 2030. godini i upućuje Vladi Crne Gore, da u okviru svojih ustavnih i zakonskih nadležnosti razmotri i da saglasnost na predmetnu inicijativu, kako bi se preduzeli dalji koraci potrebni da se Opština Nikšić kandiduje za ovu prestižnu titulu.

Skupština je sa 19 glasova "za", 9 glasova "protiv" i bez "uzdržanih" glasova, donijela

Odluku

o imenovanju Odbora direktora Društva sa ograničenom odgovornošću ''Agencija za projektovanje i planiranje Opštine Nikšić'' u sastavu :

Jelena Gardašević, predsjednica

Članovi:

Sanja Zajović

Predrag Višnjić

Mirko Durutović i

Miljana Nikčević

Skupština je konstatovala da je, saglasno članu 35 stav 1 tačka 22 Statuta opštine Nikšić i članu 8 Odluke o osnivanju Javne ustanove Narodna biblioteka „Njegoš“ Nikšić, prestao mandat Ivanu Lješkoviću, članu Savjeta Javne ustanove Narodna biblioteka „Njegoš“ Nikšić, istekom vremena na koje je izabran.

Skupština je sa 28 glasova "za", bez glasova "protiv" i bez "uzdržanih" glasova, donijela

Rješenje

o izboru Ivana Lješkovića, za člana

Savjeta Javne ustanove Narodna biblioteka „Njegoš“ Nikšić

Saglasno Poslovniku o radu Skupštine opštine Nikšić prešlo se na odbornička pitanja.

Na sedamnaestoj sjednici Skupštine, odbornička pitanja postavili su: Slobodanka Roganović (1), Boris Muratović(3), Tatjana Knežević Perišić (3), Aleksandar Mrvošević (1) i Momčilo Mićunović(1) .

Slobodanka Roganović odborničko pitanje nije dostavila u pisanoj formi.

Odbornici , koji su odbornička pitanja dostavili u pisanoj formi, dobili su odgovore na postavljena pitanja.

Dobijene odgovore na odbornička pitanja komentarisala je Tatjana Knežević Perišić.

Dopunska i odbornička pitanja postavili su: Tatjana Knežević Perišić, Nikola Goranović i Boris Muratović.

Tatjana Knežević Perišić (dopunska pitanja):

1.„Da li je opština Nikšić do 15. septembra dostavila Državnoj revizorskoj instituciji Plan aktivnosti za realizaciju datih preporuka, kako bi do 31. januara 2024. godine podnijela Izvještaj o sprovedenim radnjama po izrađenim i dostavljenim preporukama posebno oko preporuke P19 “ ?

2.“Sa koliko sredstava iz opštinskog budžeta ili na bilo koji drugi način ste inicirali, pomogli, organizovali akcije za škole u Nikšiću, posebno u nabavci stolica, tabli, krpljenja krovova, da li ste uspjeli da nabavite koju dasku da se popune rupe u fiskulturnim salama posebno srednjih škola, da li ste našli nekog sponzora da osposobi školske toalete, da li ste možda razgovarali sa bezbjednosnim strukturama o dodatnoj zaštiti učenika, da li ste omogućili besplatan prevoz učenicima iz seoskih područja koja uče u gradu, kad ćete već svoje vrijeme posvetiti ’’ulaganju u znanje’’ koje će, po vama, smanjiti tenzije u društvu“ ?

Odbornička pitanja

Tatjana Knežević Perišić

„Da li ima prostora za ponovno otvaranje dijaloga sa Pivarom oko zagrijavanja Sportskog centra? Takodje, da li postoji mogućnost javnog partnerstva sa privatnim preduzećima oko kupovine ili iznajmljivanja prostora u SC, predstavništva nekih svjetski poznatih brendova u sportu ili sličnog, kako bi se poboljšala finansijska konsolidacija SC u Nikšiću? “

Nikola Goranović

„ Na koji način planirate da riješite gorući problem nepropisnog parkiranja u užem gradskom jezgru, koji je posebno kulminirao nakon što je „pauk vozilo“ povučeno iz upotrebe­­? “

Boris Muratović ( usmeno)

“Da li je tačno da su propisani UT uslovi za izgradnju fabrike za spaljivanje životinjskog otpada u Kličevu, konkretno Gračanici, tj spalionice i ako jeste, ko je to potpisao i zašto se to drži u tajnosti? “

Odgovor na postavljeno pitanje je zahtijevao odmah.

Milanka Radulović, sekretarka Sekretarijata za uređenje prostora i zaštitu životne sredine je odgovorila na pitanje Borisa Muratovića i istakla da je prije pola godine od Agencije za projektovanje i planiranje Opštine Nikšić dobila mejl da treba da izda urbanističko -tehničke uslove za građenje fabrike za spaljivanje životinjskog otpada. S obzirom da nije bila upućena o čemu se radi, a Direkcija za imovinu i Agencijaza projektovanje i planiranje su već imali sastanke vezano za ovo pitanje, odbila je da Sekretarijat izda UT uslove. Saglasna je da se pitanje izgradnje ove fabrike mora riješiti, zbog zatvaranja pregovaračkog poglavlja 12.

Boris Muratović je komentarisao dobijeni odgovor.

Skupština je završila rad po utvrđenom dnevnom redu, pa je predsjednik Skupštine zaključio sjednicu u 14.23 časova.

Sastavni dio zapisnika je tonski snimak sjednice.

Sekretarka Predsjednik

Ivana Šljukić,s.r. Nemanja Vuković,s.r.